NSAM letak tiga harapan kepada 3 atlet podium
Oleh MUHAMMAD RIDUAN MOHD HANAFIAH

26 Januari 2023, 8:05 pm
PERSATUAN Menembak Kebangsaan Malaysia (NSAM) meletakkan harapan tinggi kepada tiga atlet podium negara untuk memburu slot ke temasya Sukan Olimpik Paris 2024 secara merit.
Ketika ini, NSAM hanya menyenaraikan tiga atlet terbaiknya iaitu Nurul Syasya Nadiah Mohd. Arifin, Guanjie Johnathan Wong dan Alia Sazana Azahari untuk berada dalam program podium sehingga Olimpik Paris 2024.
Bagi merealisasikan impian tersebut, NSAM merancang agar barisan atlet negara akan menyertai kesemua enam kejohanan Piala Dunia yang diadakan pada tahun ini dan juga Kejohanan Dunia di Baku Azerbaijan (Ogos) selain Kejohanan Asia di Changwon, Korea Selatan pada Oktober.
Setiausaha NSAM, Mejar (B) Jasni Shaari berkata, untuk memastikan peluang ke Olimpik mampu direalisasikan, atlet negara perlu menempatkan diri dalam kelompok lapan terbaik bagi mencerahkan peluang memenangi pingat.
“Setakat ini, tiga orang itu yang terbaik kita ada dan kemungkinan yang baharu atlet muda memerlukan dua tiga tahun lagi untuk naik sampai ke tahap mereka.
“Jadi buat setakat ini, tiga orang ini dijamin mampu lakukan terbaik. Namun, tidak tahu sekiranya masa terdekat nanti ada lagi muka-muka baharu akan bersama kita.

“Apa pun, kita akan jaga tidak kira kejohanan tempatan atau antarabangsa. Perkara paling penting adalah kita merancang untuk menghantar ke semua kejohanan penting yang menawarkan slot ke Olimpik,” katanya selepas mesyuarat Jawatankuasa Kerja Majlis Sukan Negara (JKK) hari ini.
Untuk rekod, Jonathan beraksi dalam acara 10 meter (m) air pistol, manakala Alia Sazana pula 25m air pistol dan Nurul Syasya 10m air pistol.
Jasni berkata, NSAM berharap ketiga-tiga atlet berkenaan menempatkan diri dalam kelompok lapan terbaik pada Kejohanan Menembak Piala Dunia Jakarta, Indonesia yang bermula esok hingga 7 Februari 2023.


Penyelidik China cipta robot boleh cair seperti Terminator 2
Oleh KOSMO!

26 Januari 2023, 8:00 pm
HONG KONG – Sekumpulan penyelidik dari China berjaya mencipta robot kecil yang boleh mencair dan membentuk semula badannya sama seperti watak dalam filem Terminator 2: Judgment Day, lapor portal berita MailOnline semalam.
Dalam filem keluaran tahun 1991 itu, terdapat watak robot android pembunuh, T-1000 yang boleh menjadi cair dan berjalan melalui bar logam tetapi para penyelidik China mampu menjadikannya sebagai realiti.
Terdapat video yang menunjukkan robot kecil itu boleh mengubah bentuk ketika ia terperangkap dalam kurungan, sebelum ia menjadi cair di celah palang dan membentuk semula badannya di luar kurungan tersebut.
Ia dicipta oleh penyelidik-penyelidik dari The Chinese University of Hong Kong dengan membenamkan zarah magnet dalam galium iaitu sejenis logam dengan takat lebur yang sangat rendah iaitu 29.4 darjah Celsius.
Menurut Ketua Penyelidik, Dr, Chengfeng Pan, memberikan robot keupayaan untuk bertukar dalam keadaan cecair dan menjadi pepejal memberikan ia lebih banyak fungsi.
Laman berita euronews.next melaporkan robot itu dikawal dengan zarah magnet yang tertanam pada badannya sekali gus memberikan keupayaan untuk menjadi cair sebelum bertukar kepada bentuk pepejal semula. – Agensi


Hujan lebat, ribut petir landa Sarawak, Sabah malam ini
Oleh ALWANI ZAFIRAH

26 Januari 2023, 7:00 pm
PETALING JAYA – Ribut petir, hujan lebat serta angin kencang dijangka melanda beberapa kawasan di Sarawak dan Sabah sehingga pukul 10 malam hari ini.
Menerusi laporan Jabatan Meteorologi Malaysia (MetMalaysia) di Facebook memaklumkan, antara kawasan di Sarawak yang sedang menerima taburan hujan tinggi ketika ini adalah Serian, Samarahan (Simunjan), Sri Aman, Betong, Sarikei (Pakan, Julau), Sibu (Kanowit), Miri dan Limbang.
Sementara itu, di Sabah, melibatkan Pedalaman (Sipitang, Tenom, Nabawan) bagi tempoh yang sama.
Dalam pada itu, beberapa kawasan di Semenanjung dan Sabah dilaporkan dilanda banjir ekoran hujan berterusan sejak beberapa hari.
MetMalaysia turut mengeluarkan amaran hujan berterusan tahap waspada bagi negeri di Pantai Timur serta Johor berkuat kuasa sehingga 30 Januari depan. – KOSMO! ONLINE


Bekas pengurus Top 10 FPL gegarkan Liga Fantasi Kosmo!
Oleh MEJA SUKAN KOSMO!

26 Januari 2023, 6:47 pm
HELME ZULKIFLE
Bekas pengurus Top 10 FPL menang Liga Fantasi Kosmo!
BERBEKALKAN pengalaman menjadi salah seorang pengurus 10 terbaik bulanan Fantasy Premier League (FPL) pada musim 2020/2021, Helme Zulkifle membawa semangat itu ketika bersaingan pada Liga Fantasi Kosmo!
Strategi hanya menukar satu pemain setiap minggu menjadi pilihan buat Helme dalam usaha memburu gelaran utama Liga Fantasi Kosmo! apabila dia kini menduduki tangga ke-40 keseluruhan dengan mengumpul 1,292 mata.
“Sebenarnya fokus saya adalah memburu gelaran keseluruhan, jadi saya mengambil pendekatan untuk tidak melakukan sebarang penolakkan mata. Saya hanya menggunakan perpindahan percuma agar jurang saya dengan pasukan tempat pertama tidak terlalu jauh.
“Saya pernah berada di kedudukan ke-10 terbaik bulanan saingan FPL pada 2020/2021, jadi saya mahu bawa semangat tersebut dan terjemahkannya ke FPL Kosmo!
“Saingan liga juga masing panjang, saya harap mampu melakukan kejutan untuk menjadi salah seorang pemenang Liga Fantasi Kosmo! 2023,” kata Helme.

AZWAN KHAIRUL
Azwan mahu kemudi Kicap Manis FC menang hatrik
PENGURUS Kicap Manis FC, Azwan Khairul Anwar mula mengimpikan kemenangan ketiga selepas berjaya mengungguli senarai pemenang minggu Liga Fantasi Kosmo! dua kali pada minggu ke-16 dan ke-20.
Azwan menegaskan, percaturan pemain terutama pada perlawanan berganda membawa tuah kepadanya untuk diangkat sebagai pemenang mingguan dua kali berturut-turut, sekali gus mengumpul hadiah wang tunai berjumlah RM400.
“Selepas diangkat sebagai pemenang mingguan, saya terus serius mencari mata tertinggi dan tidak sangka mampu menjadi salah seorang pemenang tertinggi pada minggu ke-20. Mungkin penggunaan wildcard sedikit sebanyak membawa tuah.
“Memang persaingan dengan pengurus lain juga cukup sengit tetapi mungkin ini adalah rezeki saya. Jadi, sekarang mungkin saya akan menumpukan tumpuan pada minggu seterusnya.
“Saya berharap, momentum cemerlang ini akan dapat diteruskan dan kalau boleh saya mahu buru kemenangan ketiga,” kata Azwan.

NIFAIL HARIRI
Riyad Mahrez bawa tuah buat pasukan 5726
AKSI mantap ditampilkan bintang Manchester City, Riyad Mahrez nyata membawa tuah buat pasukan 5726 apabila terpilih sebagai salah satu pemenang mingguan bagi minggu ke-20 saingan Liga Fantasi Kosmo!
Kemenangan sulung yang diraih pada mingguan itu nyata membuatkan pengurusnya, Nifail Hariri Noor Hashim gembira memandangkan tidak sangka pemilihan pasukan yang dibuat membuahkan hasil.
Justeru, beliau berharap mendapatkan kemenangan kedua bagi aksi mingguan selepas ini, lebih-lebih lagi pasukannya masih belum menggunakan sebarang cip yang diperuntukkan musim ini.
“Strategi saya pada minggu ke-20 untuk menggunakan lebih ramai pemain City selain Haaland. Saya ambil keputusan mendapatkan Mahrez memandangkan dia menampilkan aksi konsisten sebelum itu dan ia berbaloi,” kata Nifail Hariri.

MOHAMAD AKBAR
Tidak minat bola tapi masih mampu menang Liga Fantasi Kosmo!
TUAH ayam nampak di kaki, tuah pengurus pasukan The Son of Heung Min, Mohamad Akbar Fathi Ismail adalah menjadi salah seorang pemenang mingguan bagi saingan Liga Fantasi Kosmo! minggu ke-20.
Mengakui tidak meminati bola sepak, dia mula mengkaji mengenai sukan itu, terutamanya saingan Liga Perdana Inggeris (EPL) selepas diajak rakan-rakan untuk berjinak-jinak dengan Fantasy Premier League (FPL).
Justeru, hasil analisis serta pemilihan pemain tepat bagi saingan minggu ke-20, Akbar berjaya mengecap kemenangan sulung dalam aksi mingguan Liga Fantasi Kosmo! bagi kempen 2022/23.
“Pada perlawanan minggu ke-20, saya mengeluarkan beberapa pemain seperti Mohamed Salah dan Darwin Nunez. Keputusan memasukkan Riyad Mahrez benar-benar membawa tuah kerana aksinya sangat memberangsangkan,” kata Akbar.

WAN OMAR SIDIQ
Pengalaman 10 tahun jadi taruhan Wan Omar Sidiq jadi pemenang
Menerusi sentuhan pengalaman 10 tahun bermain Fantasy Premier League (FPL), Wan Omar Sidiq Wan Mohd. Azman akhirnya menikmati makna kemenangan mingguan Liga Fantasi Kosmo! apabila percaturan yang dilakukan menjadi.
Wan Omar Sidiq memberitahu, memang agak sukar memilih pemain yang beraksi cemerlang selepas Piala Dunia Qatar 2022 kerana ramai yang kurang cergas, ditimpa kecederaan selain kepenatan.
Disebabkan itu, ia benar-benar menguji pengurus untuk memilih pemain yang kompetitif dengan merujuk statistik serta keberangkalian tinggi pemain dipilih untuk menyumbang mata maksimum.
“Saya gembira ada platform permainan sebegini yang dianjurkan oleh Kosmo!, akhbar popular di negara ini hingga memberi keyakinan kepada saya untuk turut serta dalam pertandingan ini.
“Syukur dengan kemenangan ini dan saya harap Kosmo! akan meneruskan Liga Fantasi pada masa akan datang kerana ramai sudah percaya dengan penganjuran yang memasuki tahun kedua,” kata Wan Omar Sidiq yang merupakan penyokong Manchester United.


Polis di seluruh negara bantu buru Mohammad Roshaidi
Oleh DIYANATUL ATIQAH ZAKARYA

26 Januari 2023, 6:44 pm
JASIN – Semua Ibu Pejabat Polis Daerah (IPD) seluruh negara akan membantu mengesan seorang tahanan kes samun yang melarikan diri dari Penjara Pusat Koreksional Jasin, Lipat Kajang, di sini, kelmarin.
Pemangku Ketua Polis Daerah Jasin, Asisten Superintendan Mohd. Fadzli Othman berkata, usaha menjejaki Mohammad Roshaidi Mohd. Ghazali, 44, diperluaskan selepas kontinjen negeri masih belum mendapat sebarang petunjuk lokasi persembunyiannya.
“Sejak malam tadi, usaha menjejaki suspek telah diperluaskan melibatkan kerjasama dengan IPD di seluruh negara.
“Ini kerana kita telah memeriksa semua tempat di sini yang berkemungkinan menjadi lokasi persembunyian suspek, namun masih belum menemuinya,” katanya ketika dihubungi di sini, hari ini.
Selasa lalu Kosmo! melaporkan polis memburu seorang tahanan lelaki terlibat dengan kes samun yang meloloskan diri daripada Penjara Pusat Koreksional Jasin.
Suspek Mohammad Roshaidi yang sedang menjalani Program Reintegrasi Penghuni di pusat tahanan berkenaan dikesan hilang pada pukul 2.20 petang oleh pihak warden.

Suspek dikatakan melarikan diri dengan memakai baju banduan berwarna hijau serta berselipar.-KOSMO! ONLINE


Lelaki OKU berjaya hasil kerusi roda bermotor pertama negara
Oleh ALWANI ZAFIRAH

26 Januari 2023, 6:23 pm
PETALING JAYA – Usahawan orang kurang upaya (OKU), Azarin Razali, 50, berjaya membuktikan kekurangan diri sebagai penguat untuk terus berjaya dalam bidang perniagaan apabila berjaya menghasilkan kerusi roda bermotor pertama di Malaysia.
Pengasas syarikat Good Take yang berasal dari Melaka itu menggunakan jenama produk ‘Gospeedi’, dan ia direka dengan gabungan komponen terpilih seperti custer hadapan yang berbeza, rim belakang, sportrim dan jenis tayar untuk menjadikannya lebih praktikal serta bergaya.
“Semuanya bermula pada tahun 2015 apabila saya disahkan mengidap penyakit radang saraf tunjang yang mengakibatkan saya lumpuh.
“Berbekalkan minat terhadap permotoran, saya telah mendapat idea untuk gabungkan kerusi roda dan enjin bermotor agar ianya lebih mudah dan pantas untuk saya bergerak,” ujar Azarin.
Katanya, berbekalkan modal RM8,000, dia berjaya menjual tiga buah kerusi roda berenjin ini kepada pelanggan melalui jualan di Facebook.
“Ketika Perintah Kawalan Pergerakan (PKP) bermula, saya mula memahami bagaimana perniagaan akan lebih berkembang maju jika kita melangkapkan ekosistem e-dagang. Ini termasuk perniagaan melalui media sosial, e-market place, enjin carian dan premis digital.

“Alhamdulillah dengan bantuan latihan insentif daripada MYNIC Berhad, saya mula mempelajari cara membuat laman web serta cara mempromosi produk secara digital.
“Tanggal 7 Jun 2021, laman web www.wheelchair2u.my telah dilancarkan dan kalau hendak dibandingkan pendapatan bulanan saya meningkat lebih 50 peratus dengan premis digital ini,” kongsinya.
Sehingga kini, Gospeedi berjaya di jual sebanyak 120 buah di mana peningkatan paling ketara dapat dilihat menerusi penjualan atas talian ataupun premis digital.
Sementara itu, Ketua Pengawai Eksekutif MYNIC Berhad, Datuk Ts. Hasnul Fadhly Hasan berkata, pihaknya amat komited dalam membimbing golongan OKU untuk berjaya menguasai perniagaan melalui premis digital.
“Inisiatif OKU MYNIC telah mula diperkenalkan pada tahun Februari 2020, dan setakat ini kami telah melatih lebih 300 usahawan OKU antaranya adalah wheelchair2u.my dan juga daperage.my.
“Daripada 300 usahawan OKU yang dilatih yang pada mulanya hanya memperolehi pendapatan di bawah RM1,000, kini lebih 70 peratus daripada mereka berjaya memperolehi pendapatan lebih RM1,000 sebulan. Malah hampir 20peratus berjaya menjana pendapatan melebihi RM5,000 sebulan,” katanya. – KOSMO! ONLINE


Dr. Zaliha ketuai delegasi ke mesyuarat Lembaga Eksekutif WHO
Oleh KAMARIAH KHALIDI

26 Januari 2023, 6:38 pm
PUTRAJAYA – Menteri Kesihatan, Dr. Zaliha Mustafa akan menghadiri mesyuarat Lembaga Eksekutif Pertubuhan Kesihatan Sedunia (WHO) Sesi Ke-152 di Geneva, Switzerland bermula Isnin ini sehingga 7 Februari depan, sekali gus menjadi lawatan rasmi pertama beliau ke luar negara.
Kementerian Kesihatan (KKM) dalam satu kenyataan berkata, mesyuarat itu akan turut disertai oleh Ketua Pengarah Kesihatan, Tan Sri Dr. Noor Hisham Abdullah dan pegawai-pegawai dari KKM.
Menurut KKM, ia merupakan mesyuarat berkala yang dihadiri oleh menteri-menteri kesihatan, ketua-ketua pengarah dah pakar-pakar dalam bidang berkaitan untuk membincangkan komitmen, dasar, status pelaksanaaan program dan hala tuju sektor kesihatan yang telah dipersetujui secara konsensus di bawah WHO.
“Selaku ahli Lembaga Eksekutif bagi rantau Pasifik Barat, penyertaan Malaysia ke Mesyuarat Lembaga Eksekutif WHO Sesi Ke-152 ini adalah penting memandangkan platform berkenaan menyediakan ruang bagi konsultasi dan perbincangan lanjut bersama ahli Lembaga Eksekutif yang lain demi kepentingan sektor kesihatan sejagat.
“Malaysia juga akan mengetengahkan isu-isu kesihatan signifikan yang bukan sahaja melibatkan negara, malah negara anggota Rantau Pasifik Barat. Komitmen Malaysia dalam menghadiri mesyuarat ini membuktikan kerajaan adalah konsisten dan komited dalam setiap kerjasama di peringkat antarabangsa,” katanya.-KOSMO! ONLINE


Ibu maut, anak parah motosikal dirempuh kereta
Oleh NUR AMALINA AZMAN

26 Januari 2023, 5:53 pm
LANGKAWI – Seorang peniaga kedai makan maut manakala anak lelakinya parah selepas motosikal dinaiki mereka dirempuh kereta dipandu pelancong warga India di Jalan Bukit Malut di sini hari ini.
Dalam kejadian kira-kira pukul 7.45 pagi itu, mangsa, Fodilah Abdul Kadir, 57, yang membonceng motosikal jenis Yamaha 135LC maut di tempat kejadian akibat kecederaan parah pada anggota badan.
Sementara, anaknya yang merupakan penunggang motosikal, Mohamad Zaki Ahmad Nizat, 25, cedera parah pada kaki kanan.
Difahamkan, kejadian berlaku ketika dua beranak itu dalam perjalanan ke kedai makan yang diusahakan mereka berhampiran lokasi kemalangan.
Ketua Polis Daerah Langkawi, Asisten Komisioner Shariman Ashari berkata, siasatan awal mendapati motosikal dinaiki dua beranak itu dalam perjalanan dari arah Kuah ke Bukit Malut manakala kereta Perodua Bezza dari arah Temonyong ke arah Kuah.
“Sebaik tiba di Jalan Bukit Malut, kereta dipandu warga India berusia 38 tahun itu dipercayai hilang kawalan lalu masuk ke laluan bertentangan sebelum melanggar motosikal dinaiki dua mangsa terbabit.

“Akibat perlanggaran itu, penunggang dan pembonceng motosikal tercampak ke kawasan semak di bahu jalan sebelah kiri,” katanya ketika dihubungi di sini hari ini.-KOSMO! ONLINE


Yayasan Petronas bantu keluarga kurang mampu di P. Pinang
Oleh SITI NUR MAS ERAH AMRAN

26 Januari 2023, 6:50 pm
SEBERANG PERAI – Yayasan Petronas membantu meringankan beban 150 keluarga kurang bernasib baik di negeri ini menerusi Program Sentuhan Kasih sempena perayaan Tahun Baharu Cina.
Ketua Petronas Wilayah Tengah dan Utara, Zukifli Othman berkata, keluarga yang terpilih menerima sumbangan barangan keperluan harian antaranya beras, minyak masak, gula, tepung dan pek hamper perayaan.
“Secara keseluruhannya, seramai 2,150 keluarga di seluruh negara diraikan sempena musim perayaan ini dan diharapkan inisiatif ini dapat membantu meringankan beban mereka.
“Kita bekerjasama dengan Jabatan Kebajikan Masyakarat (JKM) yang berperanan sebagai penyelaras dan mengenal pasti keluarga yang layak untuk menerima sumbangan.
“Selain sumbangan semasa musim perayaan, bantuan khas turut kita salurkan sekiranya berlaku bencana dan JKM akan bertindak sebagai perantara dan memaklumkan jenis bantuan yang perlu kami sediakan,” katanya selepas menyampaikan sumbangan kepada tiga keluarga di Bukit Mertajam, di sini hari ini.
Salah seorang penerima sumbangan, Kam Kooi Yang,52, berkata, perayaan kali ini disambut serba sederhana kerana tanggungjawabnya tertumpu terhadap kebajikan dua ahli keluarganya yang terlantar.

Ibunya, Magarette Yion Mooi Lan,78, terlantar kerana sakit tua manakala abangnya, Kam Kooi Heng,56, lumpuh separuh badan selepas diserang angin ahmar November lalu. -KOSMO! ONLINE


Penduduk Mesir beli buku secara pembayaran ansuran
Oleh KOSMO!

26 Januari 2023, 7:00 pm
KAHERAH – Kadar inflasi yang meningkat di Mesir menjadikan rakyat negara itu kini terpaksa membeli buku menggunakan kaedah pembayaran ansuran, lapor Perbadanan Penyiaran British (BBC) semalam.
“Sebuah buku telah menjadi barangan mewah di Mesir. Ia bukan komoditi asas seperti makanan dan orang ramai berjimat untuk kemewahan,” kata Mohammed El-Baaly dari syarikat penerbitan buku, Sefsafa Publishing House.
Berikutan harga buku yang meningkat dua kali ganda, beberapa penulis Mesir menyatakan mereka telah mengurangkan watak dan penceritaan bagi menjadikan penulisan mereka lebih ekonomik.
“Kos kertas dan dakwat telah meningkat dengan ketara. Kos satu tan kertas kini hampir empat kali ganda lebih tinggi daripada pada awal tahun ini,” kata El-Baaly.
Menurutnya, beliau telah beralih kepada percetakan buku di luar negara dan menghasilkan naskhah yang tidak banyak kerana menjangkakan akan berlaku penurunan permintaan. – Agensi


Pesawah Kedah, Perlis terima bantuan khas Bernas bulan depan
Oleh JAMLIAH ABDULLAH

26 Januari 2023, 6:29 pm
ALOR SETAR – Kerajaan akan mengagihkan Bantuan Khas Padiberas Nasional Bhd. (Bernas) di negeri ini dan Perlis bermula bulan depan sekali gus memanfaatkan lebih 71,000 pesawah.
Menteri Pertanian dan Keterjaminan Makanan (MAFS), Mohamad Sabu berkata, Bernas memperuntukkan sebanyak RM60 juta bagi bantuan tambahan itu termasuk RM10 juta diagihkan kepada pesawah di Kelantan, Terengganu dan Pahang sejak tahun lepas.
“Bantuan ini bukan obligasi yang ditandatangani tetapi tambahan kerana berlaku banjir di Kelantan, Pahang dan Terengganu.
“Sebanyak RM60 juta diperuntukkan Bernas yang mana RM10 juta sudah diedarkan di Kelantan, Terengganu dan Pahang,” katanya pada sidang akhbar pada Sesi Libat Urus bersama Peladang Pertubuhan Peladang Kawasan (PPK) Lembaga Kemajuan Pertanian Muda (Mada) Pengkalan Kundor di sini hari ini.
Kata Mohamad, sebahagian lagi pesawah di seluruh negara termasuk Kedah dan Perlis akan mula diedarkan dalam masa terdekat iaitu seminggu dua lagi sebanyak RM250 seorang.
Mengulas lanjut, katanya, kira-kira 240,000 pesawah dari seluruh negara menerima bantuan berkenaan yang dijangka selesai diagihkan menjelang Mac nanti.- KOSMO! ONLINE


NASA bakal uji roket berkuasa nuklear
Oleh KOSMO!

26 Januari 2023, 6:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) merancang untuk menguji sebuah kapal angkasa yang dikuasakan oleh pembelahan tenaga nuklear, lapor akhbar Metro UK semalam.
Menurut pegawai, NASA berharap agar roket berkuasa nuklear itu boleh beroperasi menjelang 2027. Projek itu dipanggil Roket Demonstrasi untuk Operasi Cislunar Agile atau dikenali sebagai DRACO.
Roket itu dikuasakan oleh haba penggerak nuklear. Di dalam enjin, reaktor nuklear akan menghasilkan haba ekstrem yang kemudian dipindahkan ke pendorong hidrogen.
Pendorong hidrogen seterusnya akan mengembang dan disalurkan ke sebuah saluran di belakang kapal angkasa yang kemudian akan mendorongnya untuk bergerak ke hadapan.
Proses itu dianggarkan kira-kira tiga hingga empat kali ganda lebih cekap berbanding penggunaan roket kimia konvensional.
“Dengan bantuan teknologi baharu ini, angkasawan boleh melakukan perjalanan ke, dan dari angkasa lepas dengan lebih pantas berbanding sebelum ini. Ia merupakan keupayaan utama yang membolehkan persiapan kru dalam misi ke Marikh,” kata Pentadbir NASA, Bill Nelson.

Bagi menjadikan DRACO satu realiti, NASA bekerjasama dengan Agensi Projek Penyelidikan Lanjutan Pertahanan (DARPA), sebuah agensi kerajaan AS yang penyelidikannya membawa kepada inovasi seperti satelit cuaca, GPS dan internet.
Ujian terakhir roket berkuasa pembelahan nuklear berlaku 50 tahun lalu untuk projek Enjin Nuklear untuk Aplikasi Kenderaan Roket, atau NERVA. NASA belum menguji roket nuklear sejak ia menutup program itu pada 1973. – Agensi


Dua beradik bersubahat kemuka tuntutan palsu direman
Oleh EDDY AQMAL MOHAMED HAMIDI

26 Januari 2023, 5:42 pm
PUTRAJAYA – Tiga individu termasuk dua beradik direman selama tiga hari kerana dipercayai mengemukakan tuntutan palsu melibatkan pembelian kertas pencetak haba (thermal printer) bernilai lebih RM400,000.
Perintah reman sehingga 28 Januari yang bermula hari ini dikeluarkan Majistret Irza Zulaikha Rohanuddin selepas permohonan dikemukakan oleh Suruhanjaya Pencegahan Rasuah Malaysia (SPRM) di Mahkamah Majistret Putrajaya pagi tadi.
Menurut sumber, pasangan adik-beradik lelaki berusia 40-an hingga 50-an itu merupakan pengarah di sebuah syarikat tersenarai awam dan dipercayai bersubahat bersama seorang lagi suspek wanita berusia 40-an yang juga pengarah di sebuah syarikat lain.
“Pasangan adik-beradik itu dipercayai bersubahat membuat sebanyak 16 pembayaran kepada wanita berkenaan yang mengemukakan tuntutan palsu sejak tahun 2020,” katanya hari ini.
Sementara itu, Pengarah Kanan Bahagian Siasatan SPRM, Datuk Seri Hishamuddin Hashim, mengesahkan penahanan ketiga-tiga suspek ketika hadir memberi keterangan di Ibu Pejabat SPRM malam tadi dan kes disiasat mengikut Seksyen 18 Akta SPRM 2009. – KOSMO! ONLINE


Jalan utama ke Mersing ditutup, pengguna dinasihati guna jalan alternatif
Oleh MASTURAH SURADI

26 Januari 2023, 5:20 pm
KOTA TINGGI – Pengguna jalan dari arah Kota Tinggi ke Mersing dinasihati menggunakan laluan alternatif selepas satu jalan utama iaitu di Jalan Kota Tinggi-Mersing di Kilometer 60 ditutup hari ini.
Laluan berkenaan terletak berhampiran kuari Panti itu hanya ditutup untuk kenderaan ringan bermula pukul 12 tengah hari tadi.
Ketua Polis Daerah Kota Tinggi Superintendan Hussin Zamora berkata, orang ramai disarankan agar melalui jalan alternatif iaitu Jalan Tenggaroh bagi mereka yang mahu ke Mersing.
“Setakat ini hanya satu sahaja jalan utama yang ditutup untuk kenderaan ringan dan hanya kenderaan berat serta pacuan empat roda dibenarkan.
“Jalan itu dinaiki air dengan jarak 40 meter, jadi orang ramai diminta menggunakan Jalan Kluang sebagai alternatif,” katanya ketika ditemui hari ini.
Selain jalan utama, Jalan Kota Tinggi-Mersing, jalan lain yang ditutup untuk kenderaan ringan adalah Mawai Lama, Jalan Tanjung Sedili (Kampung Gembut), Jalan Johor Bahru-Endau (Ladang RISDA) dan Jalan Lok Heng-Sungai Mas (Sungai Semalok).

Hussin berkata, banjir di daerah ini masih dalam keadaan terkawal meskipun berlaku pertambahan jumlah Pusat Pemindahan Sementara (PPS) juga mangsa.
Beliau juga memaklumkan ada menerima laporan berkaitan pekerja ladang yang terputus bekalan makanan hari ini di Ladang Ibzi, Punggai, Bayu Damai namun bantuan telah pun dihantar.
Katanya, susulan bencana banjir yang berlaku, pihaknya akan mengadakan mesyuarat penyelerasan petang ini bersama pelbagai agensi, termasuk Jabatan Bomba dan Penyelamat Malaysia, Tentera Darat, Pihak Berkuasa Tempatan, Angkatan Pertahanan Awam Malaysia serta Kementerian Kesihatan Malaysia.
“Kita mahu semua agensi dapat diselaraskan tugasnya dan bersepadu, jadi tiada pertindihan kuasa dan sebagainya. Disamping mesyuarat berkenaan juga adalah untuk menjalinkan kerjasama diantara semua agensi terlibat.
“Kita juga mahu menasihati orang ramai agar berhati-hati sebelum meninggalkan rumah tutup elektrik terlebih dahulu, bawa dokumen penting bersama. Kita bimbang dan tidak mahu kejadian renjatan elektrik yang berlaku di Kelantan berulang,” katanya.-KOSMO! ONLINE


Perompak kempunan, diberkas ‘tangan kosong’
Oleh DIYANATUL ATIQAH ZAKARYA

26 Januari 2023, 5:16 pm
MELAKA – Seorang perompak tidak sempat melarikan barangan rumah yang dipecah masuk apabila dia dikesan dan diberkas polis di dalam kediaman itu di Taman Temenggong, Hang Tuah Jaya di sini, Ahad lalu.
Dalam kejadian kira-kira pukul 2.20 pagi itu, suspek warga tempatan berusia 54 tahun itu berjaya dicekup pasukan petugas (task force) yang membuat rondaan Op Selamat sempena perayaan Tahun Baharu Cina.
Ketua Polis Daerah Melaka Tengah, Asisten Komisioner Christopher Patit berkata, pasukan rondaan menerima maklumat awal daripada Balai Polis Bukit Baru mengenai kejadian sebuah rumah di perumahan terbabit telah dipecah masuk.
“Setiba di lokasi, anggota mendapati seorang lelaki berada dalam keadaan mencurigakan di bahagian dalam di pintu hadapan rumah berkenaan dan cuba melarikan diri.
“Pasukan task force telah mengejar suspek ke tingkat atas kediaman dan berlaku pergelutan sehingga anggota terpaksa menggunakan kekerasan minimum untuk memberkasnya,” katanya dalam satu kenyataan akhbar dikeluarkan di sini, hari ini.
Katanya, hasil pemeriksaan pada tubuh badan suspek menemukan sepasang sarung tangan dan satu lampu suluh yang disimpan di dalam poket seluar dipakai.

“Kesemua barang-barang yang dipercayai digunakan untuk kegiatan pecah rumah telah dirampas, termasuk seluar panjang dipakai suspek.
“Kita percayai suspek telah masuk ke dalam kediaman berkenaan dengan cara memotong jeriji besi di bahagian tingkap dapur rumah tersebut,” katanya.
Christopher berkata, suspek kini reman selama enam hari sehingga esok dan kes disiasat mengikut Seksyen 457 Kanun Keseksaan kerana pecah rumah. – KOSMO! ONLINE


Suspek samun kedai makan di Kuching dicekup
Oleh CHERINE JON

26 Januari 2023, 5:31 pm
KUCHING – Polis berjaya menangkap salah seorang suspek yang melakukan samun dengan bersenjatakan parang di sebuah kedai makan di Jalan Stutong, baru-baru ini.
Ketua Polis Daerah Kuching, Asisten Komisioner Ahsmon Bajah berkata lelaki berusia 35 tahun itu dicekup oleh Cawangan D9 Bahagian Siasatan Jenayah, Ibu Pejabat Polis Daerah (IPD) Kuching kira-kira pukul 9.30 malam tadi di sebuah rumah di sini.
“Suspek telah dibawa ke Mahkamah Kuching pada pukul 9 pagi tadi untuk permohonan reman di bawah Seksyen 117 Kanun Prosedur Jenayah. Usaha mengesan rakan suspek sedang giat dijalankan.,” katanya selepas Perhimpunan Bulanan IPD Kuching, hari ini.
Dalam kejadian yang dilaporkan kira-kira pukul 4.55 pagi Selasa lalu, suspek bersama seorang lagi rakan telah menyamun sebuah kedai makan di Jalan Stutong, dengan bersenjatakan parang.
Video mengenai kejadian turut tular di media sosial, dengan mereka menaiki sebuah kereta Perodua Kelisa berwarna putih.-KOSMO! ONLINE


300 penerbangan terjejas akibat mogok pekerja di lapangan terbang Berlin
Oleh KOSMO!

26 Januari 2023, 5:30 pm
BERLIN – Semua pesawat yang dijadual berlepas dan mendarat di Lapangan Terbang Berlin Brandenburg, Jerman telah dibatalkan atau dijadualkan semula semalam, akibat mogok pekerja berhubung pertikaian gaji, lapor laman berita Wion News.
Sekurang-kurangnya 300 penerbangan dan seramai 35,000 penumpang yang dijadualkan menggunakan lapangan terbang itu terjejas.
Ia merupakan kali pertama sejak 2018 di mana mogok pekerja telah menyebabkan sebegitu banyak pembatalan penerbangan.
Mogok bermula pukul 3.30 pagi (waktu tempatan) apabila sebilangan pekerja berkumpul di hadapan bangunan terminal utama lapangan terbang untuk mengadakan piket yang dirancang berlangsung sepanjang hari.
Sementara itu, syarikat-syarikat penerbangan telah menjadualkan semula beberapa penerbangan hari ini dan beberapa penerbangan dialihkan ke lapangan terbang lain di Dresden dan Leipzig.
Kesatuan sekerja menyeru kakitangan lapangan terbang dalam perkhidmatan darat, keselamatan penerbangan dan syarikat lapangan terbang untuk menyertai mogok berhubung pertikaian gaji disebabkan ‘kemajuan yang tidak mencukupi dalam rundingan’.

Sebanyak 1,500 pekerja dijangka mengambil bahagian dalam mogok, kata kesatuan pekerja sebelum ini.
Menurut Enrico Ruemker, yang merupakan wakil kesatuan sekerja Verdi yang menganjurkan mogok, syarikat lapangan terbang itu telah mencadangkan tempoh dua tahun untuk kenaikan gaji sebanyak tiga peratus pada 1 Jun dan tambahan dua peratus pada 1 Mei 2024.
Bagaimanapun, kesatuan sekerja menuntut 12 bulan kontrak perundingan kolektif di mana pekerja lapangan terbang dan perkhidmatan pengendalian darat akan menerima kenaikan gaji bulanan sebanyak AS$540 (RM2,295). Sebaliknya, majikan telah mencadangkan kontrak yang lebih lama.
“Kami berharap tekanan itu mencukupi. Apabila anda melihat betapa tingginya kadar inflasi dan menganggap bahawa rakan sekerja dari kawasan ini tidak mempunyai kenaikan gaji selama bertahun-tahun, tawaran ini sudah tentu satu tamparan untuk mereka,” tambah Ruemker. – Agensi


LTU Lipis – Gua Musang siap 2026
Oleh HARIS FADILAH AHMAD

26 Januari 2023, 5:47 pm
LIPIS – Kementerian Kerja Raya (KKR) tetap meneruskan Projek Lingkaran Tengah Utama (LTU), Seksyen 3J, Kampung Seberang Jelai ke Relong walaupun berdepan beberapa masalah berkaitan tenaga buruh, pengambilan tanah, bahan pembinaan dan cuaca.
Timbalan Menteri Kerja Raya, Datuk Seri Abdul Rahman Mohamad berkata, kerajaan akan memastikan projek yang bernilai RM257 juta itu disiapkan menjelang 2026.
“Sehingga ini projek LTU telah mencapai kemajuan 14 peratus melibatkan Seksyen 3J merangkumi  skop kerja pembinaan jalan baharu berkembar empat lorong dua hala sepanjang 6.95 kilometer dari Kampung Seberang Jelai ke Relong termasuk lima buah jambatan, dua buah ‘Vehicular Box Culvert’ (VBC) dan pengambilan balik tanah.
“Hari ini lawatan saya untuk mengenalpasti isu dan cabaran yang dihadapi kontraktor bagi memastikan projek ini dapat disiapkan mengikut jadual yang telah dirancang,” katanya dalam sidang akhbar pemberita di tapak projek berhampiran Kampung Selindang, Padang Tengku di sini hari ini.
Menurut Abdul Rahman, LTU  merupakan salah satu dari projek berimpak besar di bawah KKR yang melibatkan enam pakej dari Kelantan ke Pahang.
Katanya, antara salah satu pakej yang terlibat ialah pakej tiga dari Gua Musang, Kelantan ke Relong, Pahang melibatkan kos RM10 bilion sejauh 350 Kilometer.

“LTU yang dahulunya dikenali sebagai Central Spine Road (CSR) ini mampu menyingkatkan masa perjalanan pengguna daripada Kuala Lumpur ke Gua Musang, Kelantan kepada tiga jam sahaja.
“Apabila siap projek ini akan memberi kemudahan laluan sebanyak dua juta kenderaan ketika waktu puncak seperti musim perayaan dan cuma memakan masa selamat 30 minit dari Relong (Lipis) ke Gua Musang, Kelantan,” katanya.-KOSMO! ONLINE


Abang ipar ‘angkut’ anak, bini tinggal rumah adik, elak sewa rumah
Oleh KOSMO

26 Januari 2023, 5:23 pm
PETALING JAYA – Seorang wanita meluahkan rasa tidak selesa dengan kehadiran keluarga abang iparnya yang mahu tinggal sekali di rumah baharu dia dan suami.
Perkara tersebut bermula apabila wanita itu berpindah ke rumah yang lain dan mengajak ibu serta bapa mentua untuk tinggal bersama.
Namun, apa yang merimaskan adalah abang iparnya turut membawa isteri dan anak-anaknya tinggal di kediaman mereka tanpa rasa segan.
“Saya langsung tiada masalah dengan kehadiran mentua tinggal bersama. Apa yang mengejutkan abang dia (suami) yang dah kahwin dan ada anak tu nak pindah sekali.
“Kami sudah tentu tidak setuju, tapi tak nak ada yang terasa memandangkan mak dia (ibu mentua) sudah setuju bagi pihak kami yang tak pernah setuju ini,” katanya menerusi satu luahan di Twitter.
Tambahnya lagi, abang iparnya masih tidak mempunyai rumah dan bergilir-gilir menumpang di rumah mentuanya atau keluarga isterinya.

“Abang tak ada rumah, setiap kali dia balik rumah mentua saya, mereka akan guna bilik mentua buat macam bilik mereka, dan mentua akan tidur di ruang tamu.
“Sebab itu saya dan suami ajak mentua duduk sekali sebab tak nak lihat mereka (mentua) kena buli macam itu lagi,” luahnya.
Jelas wanita itu, tujuan dia mengajak mentua tinggal bersama adalah untuk menemaninya di rumah disebabkan suaminya sering bekerja ke luar kawasan dan rumah agak kosong untuk tinggal sendirian.
Dalam pada itu, perkongsiannya turut menjadi bualan netizen di media sosial apabila rata-rata mengakui memang wujud keluarga ipar yang tidak tahu malu dan mengambil kesempatan di atas kebaikan adik-beradik lain. – KOSMO! ONLINE


Papsma gesa kerajaan ambil alih operasi digital ambil pekerja asing
Oleh KOSMO!

26 Januari 2023, 5:18 pm
PUTRAJAYA – Kerajaan digesa mengambil alih operasi sistem digital bagi pengambilan pekerja asing dan memperincikan struktur proses yang perlu dilakukan secepat mungkin bagi mengelakkan eksploitasi daripada pihak yang tidak bertanggungjawab.
Pertubuhan Kebangsaan Agensi Perkhidmatan Swasta Malaysia (Papsma) berkata, pihaknya membantah monopoli yang dipraktikkan oleh segelintir agensi melalui sistem digital sedia ada dengan menggunakan sindiket yang terdiri daripada agensi pekerjaan dari negara tertentu.
“Khidmat sindiket-sindiket tersebut digunakan untuk mengeksploitasikan kemasukan pekerja asing khususnya dari Bangladesh mengakibatkan jumlah pekerja yang tiba ke Malaysia untuk bekerja adalah rendah walaupun ribuan kelulusan telah diberikan.
“Papsma juga menyeru kerajaan manamatkan polisi merekrut oleh agensi pekerja asing dari negara sumber tersebut kerana ia tidak dijalankan dengan cara yang teratur dan mengikut lunas polisi kerajaan yang sedia ada,” katanya dalam kenyataan hari ini.
Menurut kenyataan itu, Kementerian Dalam Negeri (KDN) dan Kementerian Sumber Manusia (KSM juga perlu menekankan tentang etika dan polisi kerajaan yang sedang dipraktikan sekarang dalam urusan pengrekrutan pekerja asing.
“Ia adalah bagi menghindarkan mana-mana negara asing terlibat daripada mengganggu proses dan protokol negara kita yang kini telah terjerumus dikategori Tahap Ketiga di bawah Pertubuhan Buruh Antarabangsa (ILO) dalam sektor pengambilan pekerja asing global.

“Papsma akan menyokong dan bekerjasama dengan kerajaan bagi membendung sebarang aktiviti yang tidak diingini dalam proses pengerekrutan pekerja asing ke Malaysia sekaligus menamatkan segala proses monopoli dan eksploitasi pekerja asing dari negara sumber,” jelas kenyataan itu.
Tambah Papsma, pihaknya turut menyokong sebarang perjumpaan dua hala di masa hadapan di antara Malaysia dan negara-negara sumber bagi menyelesaikan masalah yang telah membantutkan dan melewatkan proses kemasukan pekerja asing.
“Sektor pekerja asing memang terkenal dengan unsur-unsur negatif sejak sekian lama maka kerajaan harus mencari jalan untuk memperbaiki kedudukan Malaysia dalam status ILO Global sekaligus meningkatkan nama baik dan prestasi negara di mata dunia,” katanya. – KOSMO! ONLINE


Terkejut nampak tikus besar celah bungkusan sayur
Oleh KOSMO!

26 Januari 2023, 5:36 pm
PETALING JAYA – Seekor tikus berlegar-legar di sebalik bungkusan sayuran yang dipamer di ruang dingin (chiller) sebuah pasar raya Luyang, Sabah mengundang pelbagai reaksi netizen.
Seorang individu, @datuazri menerusi satu hantarannya di Twitter meminta pelanggan sentiasa berhati-hati semasa berbelanja di pasar raya berikutan tikus yang dilihatnya di sebuah pasar raya.
“Berhati-hati apabila membeli sayur di pasar raya. Boleh kena kencing tikus (Leptospirosis). Tujuan saya berkongsi video ini bukan untuk memfitnah melainkan sebagai langkah berjaga-jaga,” jelasnya di ruangan kapsyen.
Meninjau ruangan komen, hantaran tersebut meraih pelbagai reaksi daripada netizen dan rata-rata tidak menyangka tikus itu bersaiz besar.
“Tikus sekarang besar-besar ya. Hampir sama saiz dengan kucing,” komen seorang pengguna @TDanial93.
“Besarnya tikus. Saya tidak boleh bayangkan semasa saya mengambil sayur, dan ada tikus di sebaliknya,” ciap @ollyolive931.

“Sihat haiwan itu, terjaga sungguh kebajikan dia di situ,” seloroh pengguna lain, @yong_hanni.
Dalam pada itu, ada juga yang menyamakan haiwan itu dengan watak kartun, Ratatoullie, tikus tukang masak yang sedang mencari bahan masakan.
Hantaran video berdurasi 8 saat itu meraih 185 ulang ciap dan 30,400 jumlah tontonan setakat ini. – KOSMO! ONLINE


Jumlah mangsa banjir Sabah meningkat kepada 6,453 orang
Oleh IVAN AMIRUL

26 Januari 2023, 5:17 pm
KOTA KINABALU – Bilangan penduduk terjejas banjir di Sabah setakat pukul 5 petang ini mencecah 6,453 orang melibatkan 2,209 ketua isi rumah (KIR).
Jumlah berkenaan terus menunjukkan peningkatan berbanding 6,331 orang membabitkan 2,168 keluarga pada pukul 2 petang tadi.
Sekretariat Jawatankuasa Pengurusan Bencana Negeri Sabah berkata, jumlah berkenaan kekal terdiri daripada penduduk dari lima daerah iaitu Paitan, Pitas, Kota Marudu, Kudat dan Lahad Datu.
“Semua mangsa yang terjejas dipindahkan ke 26 pusat pemindahan sementara (PPS) yang telah dibuka di semua daerah terjejas,” katanya dalam kenyataan media hari ini.-KOSMO! ONLINE


PDRM nafi Pemangku Ketua Polis terlibat scam
Oleh MOHD YUNUS YAKKUB

26 Januari 2023, 4:50 pm
SHAH ALAM – Polis Diraja Malaysia (PDRM) menafikan penglibatan dan penggunaan Pemangku Ketua Polis Selangor dalam kandungan skim penipuan yang menawarkan hadiah wang tunai RM270,000.
Pemangku Ketua Polis Selangor, Datuk S. Sasikala Devi berkata, PDRM telah mengesan penularan berkenaan jenayah penipuan menggunakan nama Telekom Malaysia Berhad dan Maybank Berhad.
Katanya, dalam kandungan yang tersebar itu menyatakan beliau memaklumkan PDRM bekerjasama dengan Suruhanjaya Pencegahan Rasuah Malaysia (SPRM) mengesahkan hadiah peraduan berjumlah RM270,000 yang ditawarkan agensi itu adalah benar.
“PDRM menegaskan bahawa kandungan yang tular itu adalah satu bentuk penipuan dengan menyamar dan menggunakan namanya bagi memperdayakan orang ramai agar mempercayai skim tersebut.
“Siasatan akan dijalankan ke atas individu tidak bertanggungjawab yang menyamar sebagai pemangku Ketua Polis Selangor,” katanya dalam kenyataan hari ini.
Justeru, PDRM menasihatkan orang awam untuk sentiasa berhati-hati dan tidak mudah percaya terhadap sebarang taktik penipuan masa kini. -KOSMO!ONLINE


CVIA tarik pelaburan RM2.5 bilion di Perlis
Oleh SYED AZLAN SAYED HIZAR

26 Januari 2023, 4:53 pm
PADANG BESAR – Projek Kawasan Perindustrian Lembah Chuping (CVIA) berjalan lancar dengan memperoleh nilai pelaburan berjumlah RM2.5 bilion setakat ini.
Ketua Eksekutif Pihak Berkuasa Pelaksanaan Koridor Utara (NCIA), Mohamad Haris Kader Sultan berkata, pembinaan infrastruktur projek mega itu dijangka selesai dilaksanakan pada suku pertama tahun ini.
“Pihak kami sentiasa mendapat kerjasama baik daripada kerajaan negeri dan agensi-agensi pusat lain bagi membantu membawa lebih ramai pelabur terlibat sama dalam projek ini.
“Kita juga mendapat kerjasama yang sangat erat daripada kerajaan negeri melibatkan aspek kelulusan tanah, air, elektrik dan pelbagai prasarana lain bagi memastikan kelancaran pelaksanaan projek,” katanya selepas menerima lawatan Menteri Besar Perlis, Mohd. Shukri Ramli yang meninjau perkembangan projek itu di Chuping, dekat sini hari ini.
Menurut Mohamad Haris, buat masa ini, terdapat beberapa pelabur dalam bidang pembuatan turut menyertai projek itu yang menyediakan 1,870 peluang pekerjaan buat penduduk tempatan.
“Jumlah pelabur dijangka bertambah selepas pelaksanaan infrastruktur ini selesai, malah tidak ada mana-mana projek yang dihentikan,” katanya.

Sementara itu, Mohd. Shukri berkata, kerajaan negeri akan memberi kerjasama penuh kepada pihak pemaju bagi memastikan pelaksanaan projek mega itu berjalan lancar.
“Kerajaan negeri juga akan berusaha bagi membantu mempercepatkan pembangunan projek itu dengan menyegerakan sebarang kelulusan yang diperlukan oleh pihak terlibat.
“Itu adalah perkara asas yang saya rasa kerajaan negeri sepatutnya memberi komitmen dan kita akan pastikan ia berjalan lancar seperti dijadualkan,” katanya.
Tambahnya, kerajaan negeri juga akan melihat dan membantu sekiranya terdapat sebarang keperluan semasa berhubung pelaksanaan projek itu. – KOSMO! ONLINE


Adam Shahz, Fatin Afeefa gagal capai kata sepakat
Oleh MOHAMMAD SHAHEMY AZMI

26 Januari 2023, 4:35 pm
PETALING JAYA – Prosiding perbicaraan kali pertama berhubung hak penjagaan anak tunggal pelakon Adam Shahz dengan bekas isteri, Fatin Afeefa gagal mencapai kata sepakat.
Perbicaraan yang berlangsung di Mahkamah Syariah Shah Alam, Shah Alam, Selangor pagi tadi menyaksikan satu prosiding majlis sulk diadakan membabitkan kedua-dua belah pihak.
Bagaimanapun, usaha untuk mencari satu penyelesaian dalam tuntutan berkenaan tidak mencapai kata putus.
Justeru, mahkamah menetapkan kes tersebut dibawa di hadapan hakim pada 28 Februari depan.
“Anak guam memberi kerjasama yang baik. Kami juga menghormati proses mahkamah, jadi pada 28 Februari nanti anak guam akan jawab saman (tuntutan hak penjagaan anak),” kata peguam mewakili Fatin Afeefa, Ahmad Hazieq Roshali.
Sementara itu, Adam yang ditemui usai prosiding tersebut berkata, dia hanya menunggu keputusan mahkamah selepas ini.

“Insya-Allah mungkin saya akan melantik peguam. Sebagai ayah, anak tetap keutamaan saya. Saya akan berjuang berhabis-habisan.
“Kalau ikutkan perkara ini tidak perlu dijadikan isu walaupun dah bercerai. Cuma saya perlukan hak saya juga,” katanya.
Tambah pelakon drama Juvana itu lagi, sudah tiga bulan dia tidak bertemu dengan anaknya, Ivy Herra Sophia, 7, dan tiada cara lain untuk berjumpa dengannya melainkan mengheret kes tersebut ke mahkamah.
“Saya tidak ada tuntut apa-apa pun. Kalau tidak dapat tuntut hak penjagaan anak, sekurang-kurangnya beri hak untuk melawat,” ujarnya lagi.
Adam dan Fatin berkahwin pada Disember 2013, namun bercerai sekitar Mei 2017. – KOSMO! ONLINE


Pengarah Pusat Khidmat Kontraktor Pahang dijel kes rasuah
Oleh NORHAFIZAN ZULKIFLI

26 Januari 2023, 5:08 pm
KUANTAN – Pengarah Pusat Khidmat Kontrakor Pahang dihukum penjara sebulan dan denda RM210,000 atas kesalahan menerima suapan berjumlah RM42,000 sebagai dorongan mengeluarkan Sijil Kontraktor Taraf Bumiputera (STB).
Tertuduh, Shaiful Azman Taha, 45, dijatuhi hukuman itu selepas dia mengaku bersalah atas pertuduhan di hadapan Hakim Mahkamah Sesyen, Datuk Ahmad Zamzani Mohd. Zain.
Ahmad Zamzani menetapkan hukuman penjara 10 bulan jika tertuduh gagal membayar denda yang ditetapkan.
Shaiful Azman didakwa menerima suapan daripada juruteknik Syarikat NZH Murni Enterprise, Hamdan Mat Hassan pada 21 Disember 2013.
Dia didakwa melakukan kesalahan itu mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009.
Dalam prosiding itu, Peguam Mohd Baharuddin Ahmad Kassim memohon hukuman penjara minimum dengan mengambil kira faktor kesihatan dan kesan dialami anak gumanya sepanjang pendakwaan berlangsung.

Mohd Baharuddin berkata, sejak ditahan SPRM pada 2014 sehingga kini, tertuduh mengalami tekanan yang serius dan akan dirujuk ke Jabatan Psikiatri Hospital Tengku Ampuan Afzan (HTAA), di sini, pada hujung bulan ini.
Katanya lagi, kesan dari pengakuan bersalah yang dibuat, tertuduh akan kehilangan pekerjaan sekali gus hilang semua keistimewaan sebagai penjawat awam selepas 14 tahun berkhidmat seperti pendapatan bulanan, keistimewaan rawatan perubatan, serta pencen.
Timbalan Pendakwa Raya SPRM, Rifah Izzati Abdul Mutalif bagaimanapun memohon hukuman setimpal mengambil kira pengakuan bersalah dibuat tertuduh di peringkat pembelaan dengan 22 saksi pendakwaan sudah dipanggil memberi keterangan sejak kes berjalan pada 2018. – KOSMO! ONLINE


Sebab video Bella, saya dikecam, diugut bunuh – Siti Bainun
Oleh NUZULSHAM SHAMSUDDIN

26 Januari 2023, 4:32 pm
KUALA LUMPUR – Pengasas Rumah Bonda, Siti Bainun Ahd Razali memberitahu Mahkamah Sesyen di sini hari ini, disebabkan video tular Bella, dia telah dikecam dan diugut bunuh sehingga hari ini.
Selain dikecam dan diugut, dia juga telah hilang pekerjaan selain perniagaan makanan yang diusahakan turut dipulau.
“Tapi nasi sudah menjadi bubur dan saya sudahpun dipanggil untuk membela diri atas kesalahan yang tidak jelas. Saya telah dikecam dan juga berada pada tahap diugut bunuh sejak kes ini tular sehingga hari ini hampir setiap masa.
“Saya juga dicemuh, dihina disebabkan tindakan Zurianty (saksi pendakwaan pertama) menyebarkan video Bella yang disunting,” katanya ketika membaca pernyataan bela diri atas tuduhan mengabai dan menganiaya Bella.
Dalam pernyataan bela diri itu, Siti Bainun turut menyatakan pada pegawai penyiasat mengakui tidak mendengar dengan betul video yang dirakam Zurianty Sudin.
Katanya, apa yang membingungkan, pegawai penyiasat turut mengatakan tidak ada keperluan untuk melihat dan mendengar video yang mana ia menjadi asas penyiasatan mereka.

“Kalau mereka (pegawai penyiasat) mendengar dan membuat transkrip, mesti perbicaraan dan penyiasatan serta pendakwaan ini tidak memprejudiskan saya,” katanya lagi.
Tambahnya, Zurianty yang juga rakannya juga tidak pernah datang dan mengambil tahu tentang Bella yang merupakan remaja sindorm Down.
“Sebab itu, saya hairan bila tiba-tiba Zurianty muncul di rumah saya pada 24 Jun 2021 semasa saya memang terang-terang tidak ada di rumah.
“Jadi, apabila saya dapat makluman dialah yang merakam video Bella dan saya dengar di mahkamah dia juga yang sebarkan kepada pihak lain, saya terkejut,” katanya.
Sementara itu, berhubung kecederaan Bella, Siti Bainun berkata, difahamkan seorang bekas penguni Rumah Bonda (Balqis) bergaduh dengan remaja itu menyebabkan mereka berlari dari ruang tamu ke dapur ke bahagian laundry yang mana thermos diletakkan.
“Semasa berlari, Yasmin (bekas penghuni Rumah Bonda) turut masuk campur dan terlanggar almari yang menempatkan thermos sehingga ia jatuh ke arah Bella selain air panas dari thermos tumpah pada Bella dan almari.
“Saya juga telah membawa Bella ke Klinik bagi mendapatkan rawatan dan ubat-ubatan. Kerana itu jugalah pada sambutan hari raya luka Bella telah kering sebab telah dirawat.
“Tiada sebarang kecederaan baru pada Bella sebab itulah satu-satunya kejadian yang berlaku,” tambahnya yang memaklumkan ketika kejadian dia tiada dirumah.
Perbicaraan bela diri di hadapan Hakim Izralizam Sanusi bersambung esok.– KOSMO! ONLINE


Piala Dunia: Malaysia kalah di tangan Afrika Selatan
Oleh MUHAMMAD ZUHAILY BADLISHAH

26 Januari 2023, 4:28 pm
ROURKELA – Malaysia gagal beraksi pada tahap sebenar apabila tewas 3-6 kepada Afrika Selatan dalam aksi klasifikasi tempat kesembilan hingga 16 di Stadium Hoki Birsa Munda sebentar tadi.
Kekalahan itu meranapkan impian Speedy Tigers untuk menamatkan Piala Dunia Hoki 2023 di tempat kesembilan apabila terpaksa beraksi dalam penentuan No.13 hingga 16.
Punca utama kekalahan skuad bimbingan A. Arul Selvaraj itu adalah kerana kesilapan mudah dilakukan yang membenarkan Afrika Selatan meledak tiga gol dalam separuh masa pertama.
Tiga gol itu dijaringkan Bradley Sherwood pada minit kesembilan, Guy Morgan (m-17) dan Nqobile Ntuli (m-26).
Afrika Selatan, No.18 dunia, membuktikan status sebagai juara Piala Negara-Negara FIH 2022 dengan tiga lagi gol menerusi Keenan Horne (m-43), Mustaphaa Cassiem (m-44) dan Sherwood pada minit ke-57.
Malaysia di ranking ke-10 dunia, terpaksa akur apabila hanya dapat menjaringkan tiga gol melalui Muhammad Razie Abd. Rahim (m-35, m-45) dan Muhammad Firhan Ashari pada minit ke-57. – KOSMO! ONLINE


Perak yakin kutip RM780 juta cukai tahun ini
Oleh LUQMAN RIDHWAN MOHAMED NOR

26 Januari 2023, 4:26 pm
IPOH – Kerajaan negeri yakin dapat memungut cukai sehingga RM780 juta tahun ini berbanding hampir RM700 juta yang direkodkan tahun lalu.
Menteri Besar, Datuk Seri Saarani Mohamad berkata, keyakinan itu adalah berasaskan kejayaan Pejabat Tanah dan Galian (PTG) dan Pejabat Daerah dan Tanah (PDT) Perak yang mencapai sasaran 100 peratus kutipan cukai tahun lalu.
Selain itu, katanya, sasaran tahun ini juga mampu dicapai jika semua pihak memberikan komitmen jitu serta melaksanakan pelbagai pendekatan strategik.
Ia termasuklah kaedah MEDIC iaitu Magnification (Pembesaran), Efficiency (Kecekapan), Damage Control (Kawalan Kerosakan), Imagination (Imaginasi) dan Consistency (Ketekalan).
“Ekonomi Perak memperlihatkan prestasi positif dengan mencapai pertumbuhan dalam Keluaran Dalam Negara Kasar (KDNK) 3.5 peratus pada 2021 berbanding kemerosotan 2.4 peratus pada 2020.
“Pada 2022 pula, Perak dijangka mencatatkan pertumbuhan positif dengan mengambil kira momentum pertumbuhan KDNK nasional sebanyak 14.2 peratus pada suku ketiga berbanding 8.9 peratus pada suku kedua dan 5 peratus pada suku pertama tahun lalu,” katanya.

Beliau berkata demikian ketika berucap pada Majlis Executive Talk dan Perutusan Tahun Baharu 2023 di sini hari ini.
Mengulas lanjut, Saarani berkata, memasuki jendela 2023 pula, semua perlu memperkuatkan asas ekonomi bagi mendepani ketidaktentuan ekonomi.
Katanya, kerajaan perlu mencipta langkah-langkah progresif untuk merangsang ekonomi selain meningkatkan kecekapan kutipan hasil.
“Berdasarkan laporan yang belum diaudit, kerajaan negeri menutup akaun bagi 2022 dengan pencapaian jumlah Hasil dan Terimaan Pembangunan sebanyak RM1.13 bilion, melebihi sasaran asal semasa pembentangan Belanjawan Negeri Tahun 2022 iaitu RM1.05 billion.
“Daripada pencapaian tersebut, jumlah hasil yang diperoleh bagi tahun 2022 adalah RM1.09 bilion atau 105.89 peratus berbanding sasaran.
“Pencapaian kutipan hasil ini hampir menyamai kutipan hasil pada tahun 2019 iaitu RM1.095 bilion. Ini menunjukkan hasil kerajaan negeri kembali pulih selepas dua tahun menghadapi penurunan akibat pandemik pada 2020 dan 2021,” katanya. – KOSMO! ONLINE


MOTAC perlu campur tangan atasi lonjakan kos umrah
Oleh AMREE AHMAD

26 Januari 2023, 5:04 pm
PUTRAJAYA – Kementerian Pelancongan, Seni dan Budaya (MOTAC) sekali lagi diminta agar segera ‘campur tangan’ bagi menangani isu lonjakan kos umrah sejak awal tahun ini.
Perkara tersebut ditegaskan Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar susulan rungutan jemaah umrah mengenai kos ibadah itu.
“Dalam urusan haji, ia memang pun dalam bidang kuasa Tabung Haji (TH) dan pihak saya, tetapi konteks umrah, MOTAC wajar buat rundingan terus dengan Arab Saudi,” katanya.
Beliau berkata demikian ketika ditanya berhubung isu kenaikan kos umrah pada sidang akhbar Prestasi Kutipan dan Agihan Zakat Wilayah Persekutuan 2022, di sini hari ini.
Akhbar Kosmo! pada 9 Januari lalu melaporkan kenaikan caj penginapan hotel di Mekah dan Madinah sehingga 110 peratus ekoran trend permintaan tinggi jemaah warga asing.
Ini diakui oleh Persatuan Ejen Pelancongan dan Pengembaraan Malaysia (Matta) dan mendakwa ia susulan pembukaan sempadan banyak negara pasca pandemik Covid-19.

Lonjakan kadar itu malah naik mendadak selepas tamat musim haji tahun lalu disebabkan trend permintaan melebihi penawaran untuk hotel di tanah suci yang makin bertambah.
Mengulas lanjut, Mohd. Na’im menjelaskan bahawa isu kos umrah ada dibangkitkan ketika pertemuannya dengan Menteri Haji dan Umrah Arab Saudi, Dr. Tawfiq Fawzan Al-Rabiah.
“Kenaikan harga bilik dan segala caj di tanah suci turut melibatkan jemaah seluruh dunia dan menteri tersebut mengakui ia di luar kawalan kerajaan Arab Saudi sendiri,” tegasnya.
Sehubungan itu ujar beliau, pihak MOTAC seharusnya mengadakan perbincangan dengan para pemilik hotel di sana supaya lebih bertimbang rasa untuk menurunkan kadar harga. – KOSMO! ONLINE


Kawasan pelancongan di Dabong dibuka semula 1 Februari ini
Oleh ROSMIZAN RESDI

26 Januari 2023, 4:55 pm
KUALA KRAI – Kawasan rekreasi yang menjadi tumpuan aktiviti pelancongan dan pendakian di Dabong dekat sini akan dibuka semula kepada orang ramai pada 1 Februari depan selepas ditutup beberapa bulan semasa musim Monsun Timur Laut.
Yang Dipertua Majlis Daerah Dabong, Mohd. Hariff Ghazali berkata, pembukaan semula itu kawasan rekreasi itu melibatkan kawasan di kompleks Gua Ikan, Lata Kertas, Sungai Kenerong dan beberapa pusat pelancongan lain.
Menurutnya, pembukaan lokasi-lokasi pelancongan itu dilihat mampu meningkatkan semula kehadiran pelancong di Dabong sekali gus mencapai sasaran seramai 100,000 pelancong sepanjang tahun ini.
“Dabong menerima hampir 80,000 pengunjung pada bulan Mac hingga November tahun lalu.
“Sehubungan itu, kita yakin kawasan pelancongan di Dabong akan terus berkembang memandangkan jenama ‘Train To Dabong’ sudah dikenali dan menjadi fenomena penting untuk ekopelancongan negeri,” katanya selepas Sesi Libat Urus Bersama Agensi, Jabatan Kerajaan Dan Penggiat Pelancongan Dabong Tahun 2023 di Pejabat MDD di sini hari ini.
Mengulas lanjut, Mohd. Hariff berkata, pihaknya sedang dalam usaha untuk memperkemaskan tahap keselamatan di semua lokasi-lokasi pelancongan di bawah pentadbiran MDD.

Katanya, kekurangan fasiliti terutamanya pagar di lokasi-lokasi tumpuan menyukarkan MDD untuk melaksanakan kawalan keselamatan.
“Kita bimbang sekiranya berlaku kejadian yang tidak diingini kerana tidak mempunyai data yang lebih terperinci mengenai kemasukan pelancong di sesuatu lokasi.
“Selain itu, MDD juga mahu meningkatkan kemudahan di lokasi-lokasi pelancongan di Dabong dalam usaha kawasan Gua Ikan menjadi lokasi tumpuan pelancong seperti Gua Tempurung di Gopeng, Perak,” katanya. – KOSMO! ONLINE


Galak maklum balas pembangunan semula kompleks sukan Shah Alam
Oleh MOHD YUNUS YAKKUB

26 Januari 2023, 5:02 pm
SHAH ALAM – Rakyat Selangor boleh memberikan maklum balas berhubung Projek Pembangunan Kompleks Sukan Shah Alam (KSSA) menerusi sesi libat urus awam yang berlangsung selama 16 hari bermula hari ini.
Penganjuran sesi libat urus awam itu diadakan di Pusat Beli-belah SACC Mall bermula pukul 10 pagi hingga 10 malam.
Pemerbadanan Menteri Besar Selangor (MBI) berkata, sesi libat itu bertujuan untuk berkongsi maklumat berhubung cadangan Projek Pembangunan KSSA yang baharu.
Selain itu, katanya, bagi mendapatkan maklum balas daripada orang ramai mengenai pelan cadangan yang dikemukakan.
“Sepanjang sesi libat urus awam ini, orang ramai berpeluang untuk melihat dan mendapatkan gambaran yang lebih lanjut mengenai projek pembangunan tersebut melalui paparan video 3D flythrough, papan informasi dan model konsep (scale model) projek
pembangunan berkenaan.
“Pengunjung boleh menilai dan berpeluang untuk memberikan maklum balas dan cadangan melalui kod imbasan QR yang disediakan oleh pihak MBI Selangor,” katanya dalam kenyataan hari ini.

Jelas MBI, berdasarkan pelan cadangan tersebut projek pembangunan KSSA yang berkeluasan 76.08 hektar itu nanti bakal mempunyai sebuah stadium bertaraf dunia yang merangkumi 60 peratus daripada keseluruhan kawasan projek pembangunan.
Ujarnya, baki 40 peratus daripada keseluruhan kawasan projek pembangunan adalah merupakan taman rekreasi dan ruang komersial yang diaspirasikan untuk menggalakkan interaksi dalam komuniti serta memberi pelbagai peluang keusahawanan kepada golongan belia di Selangor.
“Ini inisiatif kerajaan negeri yang bertujuan untuk memastikan ketelusan dalam setiap urusan dan mencerminkan komitmen yang berterusan kerajaan negeri ke arah pentadbiran yang cekap serta berpaksikan kepentingan masyarakat umum.
“Ia juga merupakan inisiatif tambahan secara sukarela oleh kerajaan negeri dan MBI Selangor dalam usaha memberikan maklumat terkini mengenai pelan perancangan KSSA,” katanya.
Mengulas lanjut, MBI menegaskan maklum balas dan cadangan awam yang relevan akan dimasukkan ke dalam pelan pembangunan KSSA, selaras dengan aspirasi kerajaan dan MBI Selangor yang peka kepada keperluan orang ramai. -KOSMO!ONLINE


Noh Omar digantung keahlian 6 tahun
Oleh KOSMO!

27 Januari 2023, 10:28 pm
PETALING JAYA – Bekas Pengerusi Perhubungan UMNO negeri Selangor, Tan Sri Noh Omar telah digantung keahlian selama enam tahun oleh UMNO hari ini.
Perkara itu diputuskan melalui Mesyuarat Majlis Kerja Tertinggi (MKT) UMNO yang berlangsung di Menara Dato’ Onn malam ini. – KOSMO! ONLINE


Bayi 3 bulan maut di tempat asuhan
Oleh TUAN NURHIDAYAH TUAN AB.GHANI

27 Januari 2023, 10:02 pm
BANGI – Seorang bayi lelaki berusia tiga bulan disahkan meninggal dunia setelah tidak sedarkan diri di tempat asuhan di Bandar Baru Bangi, di sini, pagi tadi.
Ketua Polis Daerah Kajang, Asisten Komisioner Mohd Zaid Hassan berkata, pihaknya menerima panggilan daripada jururawat sebuah hospital swasta di Bandar Baru Bangi menyatakan telah menerima bayi tersebut dalam keadaan tidak sedarkan diri.
“Bayi berkenaan disahkan meninggal apabila tiada sebarang tindak balas terhadap rawatan kecemasan diberikan kepada mangsa.
“Hasil siasatan awal mendapati, mangsa dihantar oleh ibunya dalam keadaan sihat ke pusat asuhan terbabit sekitar pukul 7.15 pagi,” jelasnya dalam kenyataan hari ini.
Menurut Mohd. Zaid, mangsa ditemui tidak sedarkan diri oleh pihak pengasuh pada pukul 10.30 pagi.
“Berdasarkan pemeriksaan yang dijalankan, tiada sebarang kecederaan ditemukan pada tubuh mangsa.

“Mayat telah dihantar ke Jabatan Forensik Hospital Serdang untuk dibedah siasat bagi mengetahui punca sebenar kematian,” ujarnya.
Jelasnya, pusat asuhan terbabit telah beroperasi sejak tahun 2014 dan mempunyai lesen yang sah daripada Jabatan Kebajikan Masyarakat (JKM) Selangor.
“Hasil siasatan di tempat kejadian mendapati tiada sebarang unsur kekerasan yang berlaku, tetapi disyaki terdapat unsur kecuaian menyebabkan kematian pada bayi tersebut yang mana siasatan lanjut masih dijalankan.
“Kes disiasat di bawah Seksyen 31(1)(a) Akta Kanak-Kanak 2001,” katanya.
Sehubungan itu, polis menyeru individu yang mempunyai maklumat kejadian ini untuk menghubungi Ibu Pejabat Daerah (IPD) Kajang di talian 03-89114222 atau terus menghubungi Pegawai Penyiasat kes Inspektor Noor Hairul Anuar Shuhaimi di talian 012-3043034. – KOSMO! ONLINE


Piala Dunia: Peillat lebur impian Australia ke final
Oleh MUHAMMAD ZUHAILY BADLISHAH

27 Januari 2023, 10:14 pm
ROURKELA – Bintang naturalisasi Jerman, Gonzalo Peillat muncul wira apabila meledak hatrik dalam kemenangan dramatik 4-3 ke atas Australia pada separuh akhir Piala Dunia Hoki 2023 sebentar tadi.
Kemenangan di Stadium Kalinga, Bhubaneswar itu membolehkan Jerman, No.4 dunia, mengesahkan slot ke pentas final selepas kali terakhir melakukannya pada edisi 2010 di New Delhi, India.
Australia yang berada di ranking pertama dunia harus menyalahkan diri sendiri kerana gagal mempertahankan kelebihan dua gol hasil jaringan Jeremy Hayward dan Nathan Ephraums pada minit ke-12 serta 27.
Peillat yang pernah membuat 153 penampilan bersama Argentina sebelum menyarung jersi Jerman sejak Februari tahun lalu, memulakan kebangkitan buat negara barunya dengan dua gol pada minit ke-43 dan 52.
HAYWARD (kiri) membuka tirai jaringan buat Australia sewaktu tewas 3-4 kepada Jerman di Stadium Kalinga sebentar tadi. – FIH
Australia dilihat hampir berjaya memenangi perlawanan apabila menjaringkan gol ketiga menerusi Blake Govers ketika aksi berbaki dua minit lagi untuk tamat.
Bagaimanapun, Peillat membuktikan ketajaman pukulan sudut penaltinya dengan gol penyamaan pada minit ke-59 sebelum Niklas Wellen memastikan kemenangan 4-3 dengan jaringan keempat Jerman dalam minit terakhir perlawanan.

Kekalahan itu meranapkan impian Australia yang mahu memburu kejuaraan dunia keempat mereka selepas kali terakhir menjulangnya sewaktu edisi 2014 di The Hague, Belanda.
Jerman pula hanya selangkah lagi untuk menamatkan penantian 17 tahun bergelar juara dunia sejak edisi 2006 jika berjaya menewaskan juara bertahan, Belgium di pentas final pada Ahad ini.
Belgium mara ke perlawanan akhir selepas menewaskan musuh ketat, Belanda 3-2 menerusi penentuan penalti shoot-out selepas terikat 2-2 dalam satu lagi aksi separuh akhir yang berlangsung sebentar tadi. – KOSMO! ONLINE


Nurul Atina tak lupa diri, balas jasa
Oleh KOSMO

27 Januari 2023, 11:19 pm
DALAM kesibukan menggalas tanggungjawab sebagai seorang isteri, ibu dan usahawan berjaya, wanita kelahiran Tumpat, Kelantan ini tidak pernah melupakan insan memerlukan.
Ibarat resmi padi, semakin tunduk semakin berisi, begitulah juga sifat dan sisi mulia yang jarang sekali dipaparkan Siti Nurul Atina dalam laman sosial.
Pernah melalui detik-detik sukar ketika zaman kanak-kanak dan remaja selepas kehilangan bapa, Nurul Atina cukup faham erti keperitan tersebut.
Menggalas tanggungjawab sebagai anak sulung kepada empat beradik lain selain membantu ibunya yang berstatus ibu tunggal, Siti Atina tekad keluar dari kepompong kesusahan demi hidup lebih terjamin.
Membuat keputusan untuk keluar dan meninggalkan dunia makan gaji sejak beberapa tahun lalu, ibu kepada dua cahaya mata ini tanpa menoleh ke belakang cekal dengan apa yang dipilih.
Menjadikan tudung sebagai periuk nasi untuk berniaga, perniagaan yang diperkenalkan sejak hujung tahun 2019 itu mula mendapat perhatian.

“Waktu saya mula berniaga, ketika itu pandemik Covid-19 baru nak bermula dan datang ke negara kita.
“Syukurnya satu, walaupun pandemik melanda, perniagaan tudung saya tetap berjalan seperti biasa dan hanya beroperasi dari rumah sahaja.
“Bermula daripada menjahit sendiri di rumah, sampailah saya upah seorang tukang jahit dan sekarang sudah ada 28 tukang jahit kesemuanya,” katanya berbicara bersama K2.
Nurul Atina (depan, dua dari kanan) merakamkan gambar kenangan bersama ejen, wakil pengedar dan staf syarikatnya pada malam penghargaan di Kota Bharu, Kelantan baru-baru ini.
Tambah Nurul Atina, 33, kesemua tukang jahit yang diambil dikenali dan merupakan penduduk kampung yang sama dengannya serta diketahui latar belakang mereka.
Ujarnya, salah seorang tukang jahit yang setia dengannya merupakan pengasuh dan pernah menjaganya sewaktu kecil.
“Kesemua 28 tukang jahit saya merupakan orang kampung dari pelbagai latar belakang yang saya kenali.
“Semuanya berasal dari Kelantan dan tinggal berdekatan dengan syarikat kami. Ada yang ibu tunggal kehilangan suami, ada yang dibuang kerja disebabkan pandemik dan macam-macam lagi.
“Saya ambil tukang jahit yang betul-betul nak kerja dan komited dengan tugas masing-masing. Tiada apa yang dapat saya balas melainkan membantu mereka dengan cara begini,” katanya.
Nurul Atina sering menghulur bantuan kepada pertubuhan anak yatim serta golongan memerlukan sebagai tanggungjawab sosial korporat.
Tambah Nurul Atina lagi, dia bersyukur kerana kesemua 28 tukang jahit di bawah kendaliannya kini mampu untuk merasa senang dan keluar dari kepompong kesusahan sama seperti apa yang pernah dilaluinya.
“Alhamdulillah ada di antara mereka yang sudah berkereta dan membeli rumah sendiri. Ada juga yang dapat sara anak di kolej dan universiti hasil upah menjahit.
“Saya suka dan secara peribadi bangga melihat usaha tanpa jemu mereka sampai ke tahap ini. Berkat doa mereka semua, saya dapat kongsi rezeki dan pulangkan semula kepada mereka,” ujarnya.
Tidak sekadar membantu ekonomi golongan memerlukan melalui kerja-kerja menjahit, Nurul Atina juga tidak lupa untuk turun padang menyantuni mereka yang jauh lebih memerlukan seperti anak yatim dan mangsa banjir.
Suami, Nik Akhbar merupakan tulang belakang dan orang kuat yang banyak membantu ibu kepada dua orang cahaya mata ini untuk terus bertahan dalam arena perniagaan diceburi.
Ujarnya, kebiasaannya dia dan team akan menziarahi mana-mana pertubuhan dan rumah anak yatim terpilih berdekatan syarikatnya di Kelantan bagi menghulurkan sedikit bantuan.
“Tiada apa yang mampu saya lakukan. Ini pun untuk saham akhirat saya di sana nanti.
“Jadi setiap kali turun padang, saya akan bawa staf sekali untuk kita sama-sama selami kesusahan orang lain,” ujarnya. – KOSMO! ONLINE


Banjir: Penduduk pasrah rugi hingga RM15,000
Oleh MASTURAH SURADI

27 Januari 2023, 10:47 pm
KOTA TINGGI – Mangsa banjir di Jalan Balau, Taman Desaru Utama (TDU) di sini mengalami kerugian RM10,000 hingga RM15,000 susulan banjir yang melanda kawasan perumahan mereka Selasa lalu.
Mangsa banjir, Nurul Syuhada Md. Saad, 31, yang tinggal di Jalan Balau 10, TDU berkata, dia hanya pasrah apabila melihat perkakas elektrik seperti peti ais dan perabot terapung-apung dalam kejadian banjir di rumahnya.
“Banjir kali ini paling teruk. Tidak ada apa yang boleh diselamatkan, air naik dengan terlalu cepat. Peti ais, tilam dan almari baju semua kena buang.
“Hanya dokumen sempat diselamatkan. Ekoran banjir ini saya alami kerugian kira-kira RM15,000,” katanya ketika ditemui pemberita hari ini.
Seorang lagi mangsa, Mohd. Azmee Zainal Abidin, 37, juga mengalami kerugian antara RM10,000 hingga RM15,000 apabila perabot dan peralatan elektrik termasuk dua motosikal ditenggelami air.
Dia yang bekerja di Projek Pembangunan Bersepadu Penapisan Minyak dan Petrokimia (RAPID) di Pengerang dekat sini mendakwa, banjir berlaku akibat keadaan perparitan yang tidak sistematik.

“Air dari parit di Taman Sri Penawar bersebelahan Taman Desaru Utama menjadi punca. Air dari parit di Taman Sri Penawar belum sempat masuk ke saluran utama, tetapi masuk ke taman ini terlebih dahulu dan mengakibatkan banjir,” katanya.
Bagi Hatta Jaafar, 38, dari Jalan Balau 2, TDU pula berkata dia sudah dibenarkan pulang ke rumah hari ini ekoran keadaan banjir yang pulih.
Katanya, kejadian banjir berlaku disifatkan paling buruk dan meminta agar sistem perparitan dari Taman Sri Penawar diubah iaitu tidak berkongsi atau masuk ke parit Taman Desaru Utama sebaliknya dilencongkan terus ke saluran utama sebelum masuk ke laut.
“Perparitan yang sistematik perlu dibina bagi mengelak banjir berulang kerana penduduk sudah letih dan kecewa dengan banjir,” katanya. – KOSMO! ONLINE


Anwar terima ucapan tahniah daripada Presiden AS
Oleh KOSMO!

27 Januari 2023, 9:40 pm
PETALING JAYA – Perdana Menteri, Datuk Seri Anwar Ibrahim menerima ucapan tahniah daripada Presiden Amerika Syarikat (AS), Joe Biden hari ini susulan kemenangan pada Pilihan Raya Umum ke-15 (PRU15) baru-baru ini.
Anwar menerusi media sosial Facebooknya turut memuat naik sepucuk surat yang dikeluarkan oleh Rumah Putih.
Anwar berkata, Biden turut memuji demokrasi Malaysia pada pilihan raya tersebut dan menyatakan ia memberi inspirasi kepada ramai pihak.
Surat dikeluarkan oleh Rumah Putih yang dikongsi Anwar Ibrahim hari ini.
Jelas surat yang ditandatangani Biden itu menjelaskan, ketika demokrasi di dunia berdepan cabaran, pilihan raya di Malaysia mempamerkan keutuhan demokrasi.
Beliau juga berkata, dedikasi Anwar terhadap perkhidmatan awam akan membantu keamanan dan kemakmuran rantau ini.
“Biden menyatakan komitmen untuk mengeratkan hubungan dengan Malaysia, termasuk dalam bidang ekonomi digital, krisis iklim dan keselamatan tenaga.

“Saya tidak sabar untuk bekerja rapat dengan beliau bagi faedah bersama rakyat kita,” jelas Anwar.
Melalui surat itu lagi, Biden berkata, hubungan antara dua negara dibina atas asas ekonomi, keselamatan serta hubungan antara manusia yang kuat, yang turut membantu mengukuhkan kebebasan, keselamatan dan kemakmuran di rantau Indo Pasifik.
Biden turut memberi jaminan untuk mengukuhkan kerjasama kedua-dua negara, termasuk membina pertumbuhan ekonomi yang inklusif dan rantaian pengedaran yang berdaya tahan menerusi Kerangka Kerja Ekonomi Indo Pasifik. – KOSMO! ONLINE


Kerja baik pulih capaian aplikasi KPM sedang giat dijalankan
Oleh EDDY AQMAL MOHAMED HAMIDI

27 Januari 2023, 9:27 pm
PUTRAJAYA – Kementerian Pendidikan memaklumkan bahawa tindakan penambahbaikan pada peringkat rangka kerja (framework) pangkalan data dan pengaturcaraan beberapa aplikasi utama mereka telah dilaksanakan bagi meningkatkan kestabilan capaian.
Kementerian itu dalam kenyataan berkata, ia adalah susulan daripada isu gangguan melibatkan beberapa aplikasi iaitu Sistem Bersepadu KPM (MOEIS) dan Sistem Pengurusan Identiti (idMe) yang merupakan sistem Daftar Diri Tunggal bagi setiap pengguna aplikasi KPM.
“Gangguan capaian sistem telah mula dikesan pada 15 Januari lalu disebabkan trafik capaian yang amat tinggi daripada pengguna sistem iaitu para guru yang sedang melaksanakan Pentaksiran Bilik Darjah (PBD) secara online.
“Langkah tindakan pemulihan interim pada pangkalan data serta sistem aplikasi terlibat telah diambil dan telah dapat mengatasi salah satu isu yang dikenal pasti iaitu konflik capaian di antara idMe dan modul aplikasi MOEIS namun begitu gangguan kepada sistem dikesan berlaku semula secara berulang,” kata kenyataan itu hari ini.
Tambah KPM, sehingga hari ini, prestasi capaian adalah semakin baik namun ia masih belum pulih sepenuhnya dan pemantauan prestasi capaian sistem serta tindakan pemulihan masih diteruskan secara rapat bagi memastikan isu gangguan dapat diatasi secara menyeluruh.
“Para guru juga mempunyai tempoh sehingga 10 Mac depan untuk melaksanakan aktiviti perekodan dan pelaporan PBD sebagaimana yang termaktub dalam Jadual Kerja PBD Akhir Sesi Akademik 2022/2023.

“KPM memahami kesulitan yang dihadapi oleh para guru dan memohon maaf atas masalah tersebut serta akan memastikan supaya prestasi capaian aplikasi KPM adalah di tahap yang cemerlang,” ujarnya. – KOSMO! ONLINE


BN belum tentukan lagi kerjasama untuk hadapi PRN
Oleh ZAKKINA WATI AHMAD TARMIZI

27 Januari 2023, 10:56 pm
SEREMBAN – Barisan Nasional (BN) masih belum membuat keputusan mengenai kerjasama yang akan dibuat parti itu bagi menghadapi Pilihan Raya Negeri (PRN) di enam buah negeri kelak.
Timbalan Pengerusi BN, Datuk Seri Mohamad Hasan berkata, parti itu kini dalam peringkat menyusun dan melihat strategi yang terbaik termasuk berkenaan parti mana yang akan BN bekerjasama dalam pilihan raya itu nanti.
Bagaimanapun, beliau tidak menolak kerjasama di antara parti yang membentuk kerajaan Pusat ketika ini merupakan pilihan yang ada untuk BN.
“Persiapan untuk menghadapi PRN ini, mesti dibuat dengan teliti, bagi pihak BN, kami buat persiapan jentera dahulu, bagaimana cara untuk kami hadapi PRN ini nanti, siapa sekutu kami, itu belum ditentukan dan diputuskan lagi.
“Di peringkat parti, masih lagi menyusun dan melihat strategi yang terbaik untuk dilakukan bagi hadapi PRN yang bakal diadakan ini.
“Saya belum lagi dapat menjangkakan strategi macam mana nak buat, dengan siapa mahu berganding bahu dan juga cara mana, itu belum cerita lagi mengenai pembahagian kerusi, banyak,” katanya.

Mohamad menyampaikan sijil kepada pelajar selepas merasmikan Majlis Graduasi SMK Puteri, Seremban hari ini. – Foto MOHD. SHAHJEHAN MAAMIN
Beliau yang juga Menteri Pertahanan dan Ahli Parlimen Rembau berkata demikian ketika ditemui pemberita selepas merasmikan Majlis Graduasi Sekolah Menengah Kebangsaan (SMK) Puteri, Seremban di sini hari ini.
Mohamad yang merupakan Pengarah Pilihan Raya BN menambah, kerjasama yang ada di peringkat kerajaan Pusat termasuk bersama Pakatan Harapan (PH) berkemungkinan besar diteruskan untuk menghadapi PRN di Selangor, Negeri Sembilan, Pulau Pinang, Kelantan, Terengganu dan Kelantan itu.
“Kemungkinan besar ada, apa pilihan yang kita (BN) ada, dalam keadaan begini, tidak banyak piihan, pilihan yang ada terhad, (BN) mesti melihat pilihan mana yang terbaik,” jelasnya.
Katanya, BN juga telah membentuk jawatankuasa-jawatankuasa kecil bagi menjalankan ‘post mortem’ susulan kekalahan semasa Pilihan Raya Umum Ke-15 (PRU15) yang lalu.
Ujar beliau, dapatan hasil ‘port mortem’ itu kelak termasuk jumlah undi yang diperoleh semasa PRU15 mengikut Pusat Daerah Mengundi (PDM) akan dijadikan rujukan untuk menghadapi PRN.
“Pertama mahu lihat post mortem, isu dan masalah dan baru lihat cara dan strategi bagaimana menghadapi PRN ini. Apa sebab, kami mahu tahu juga, tidak boleh buat hanya tutup mata, tidak boleh menidakkan apa yang telah berlaku kerana PRU15 merupakan, PRU terburuk dalam sejarah BN.
“Tidak begitu banyak (keputusan) dengan siapa kami akan bekerjasama akan datang hasil dari post mortem itu, hasilnya, sudah jadi sejarah, BN melihat jalan ke hadapan, ke arah mana kami mahu pergi. Selepas kami ada asas dan melihat masalah, kami mesti menyesuaikan strategi kami dengan kekuatan dan kelemahan kami,” kata Mohamad lagi. – KOSMO! ONLINE


Kemboja serik, enggan lagi layan NGO Malaysia
Oleh AMREE AHMAD

27 Januari 2023, 9:10 pm
SEPANG – Kerajaan Kemboja tidak lagi akan melayan mana-mana badan bukan kerajaan (NGO) di Malaysia jika ada laporan mengenai kes mangsa penipuan tawaran pekerjaan.
Sebaliknya, pihak berkuasa negara tersebut hanya akan menerima maklumat rasmi yang disalurkan oleh kedutaan Malaysia di Phnom Penh dan Polis Diraja Malaysia (PDRM).
Langkah tegas itu, menurut Ketua Protokol dan Konsular, Kementerian Luar, Mohd. Aini Atan, kerana pihak Kemboja ‘serik’ dengan laporan sensasi disebarkan NGO berkenaan.
“Justeru Wisma Putra memohon agar ibu bapa atau waris mangsa buat laporan kepada kita atau PDRM dan bukan lagi organisasi tertentu,” katanya pada sidang akhbar di sini hari ini.
Terdahulu, beliau mengiringi lima mangsa diselamatkan kerajaan Kemboja yang berusia dari 16 tahun hingga 42 tahun di Lapangan Terbang Antarabangsa Kuala Lumpur (KLIA).
Turut serta ialah Pengarah Jabatan Siasatan Jenayah Bukit Aman, Datuk Seri Abd. Jalil Hassan yang bersama-sama pulang dari Kemboja untuk bertemu pihak negara tersebut.

Mengulas lanjut, Mohd. Aini berkata, tindakan segelintir NGO di Malaysia yang melaporkan fakta salah mengenai isu jenayah itu boleh menjejaskan hubungan baik dengan Kemboja.
Bahkan negara itu dalam nada diplomatik, menyifatkan laporan ditularkan pihak terbabit selama ini telah mengguris perasaan mereka sedangkan situasi sebenar adalah berbeza.
Justeru, beliau menasihatkan NGO tempatan lebih berhati-hati mengeluarkan kenyataan sensitif kerana semua laporan media negara ini turut dipantau oleh pihak kedutaannya.
Mujur tambahnya, hubungan diplomatik erat dengan Kemboja membolehkan negara itu ‘berlembut’ meringankan tempoh tahanan di depoh imigresen yang sepatutnya lebih lama.
Malahan kata Mohd. Aini, meskipun ada didapati menipu konon menjadi mangsa, mereka tidak dihantar ke penjara, tetapi hanya ditempatkan di depoh atas isu kesalahan imigresen.
Beliau bagaimanapun tidak menafikan ada NGO yang baik selain banyak membantu kerajaan dengan memberikan maklumat terus kepada pihak Wisma Putra dan PDRM.
Kementerian Luar ujarnya, turut memahami kebimbangan ibu bapa mangsa akibat laporan sensasi pihak tertentu bahkan mereka pun tidak ‘tidur’ bagi memantau kes berkenaan.
“Kerajaan namun memberi jaminan akan tetap melayan semua aduan keluarga mangsa kerana isu keselamatan rakyat Malaysia di luar negara memang jadi keutamaan,” katanya. – KOSMO! ONLINE


Mahkamah: Rompak jiran, 3 lelaki dipenjara 7 tahun
Oleh NORLIZAH ABAS

27 Januari 2023, 10:37 pm
KUALA LUMPUR – Tiga sahabat dijatuhi hukuman penjara tujuh tahun dan dikenakan dua sebatan oleh Mahkamah Sesyen di sini hari ini kerana merompak seorang wanita secara berkumpulan dengan menyamar sebagai penguat kuasa Dewan Bandaraya Kuala Lumpur (DBKL).
Ketiga-tiganya termasuk dua beradik mengakui fakta kes bahawa mereka mengacukan parang ke leher wanita itu, menutup mata dengan tuala, menyumbat mulutnya dengan kain batik serta mengikat tangan dan kakinya lalu merompak barang-barang berharga milik mangsa.
Tertuduh-tertuduh Muhammad Hafiz Mohd. Endo, 23; (jiran mangsa) serta Mohamad Ikram Sudirman Shah, 27; dan adiknya Muhammad Amirul Hafiz, 23.
Mereka didakwa melakukan rompakan berkumpulan terhadap mangsa berusia 27 tahun dengan bersenjatakan parang kira-kira pukul 9.30 pagi, 23 November 2022 di sebuah unit kediaman Program Perumahan Rakyat (PPR) Pekan Kepong Setia, Jalan Silang di sini.
Barang-barang dirompak termasuk lima telefon bimbit, Ipad mini, komputer riba, konsol permainan PS4, enam jam tangan termasuk jenama Apple dan gelang tangan emas.
Kejadian berlaku sewaktu ketiga-tiga anak mangsa berada di rumah.

Fakta kes menyatakan, pintu rumah mangsa diketuk pada hari kejadian manakala salah seorangnya berpakaian penguat kuasa DBKL menyatakan mereka mahu membuat bancian dan memeriksa kerosakan dalam rumah.
Akibat percayakan mereka, wanita itu membenarkan ketiga-tiganya memasuki rumah sebelum pintu ditutup dan dua daripadanya mengacukan sebilah parang ke leher mangsa dan diarah duduk disofa sambil menutup matanya menggunakan tuala.
Mereka kemudian menyelongkar barang-barang berharga yang ditunjukkan wanita itu sebelum membawanya ke sebuah bilik dan menyumbat mulutnya dengan kain batik serta mengikat tangan dan kakinya.
Selepas mereka keluar, pengadu membuka ikatan kaki dan tangan serta meminta pertolongan jiran.
Peguam Mohamad Zaidi Othman yang mewakili Muhammad Hafiz (tertuduh pertama) merayu anak guamnya dikenakan hukuman ringan atas alasan penghantar makanan Grab itu menyara ibu bapa dengan pendapatan sekitar RM2,000 sebulan.
Peguam bela berhujah, tertuduh hanya berniat merompak dan tiada niat mendatangkan kecederaan atau melakukan perbuatan seksual terhadap mangsa.
“Mangsa tidak mengalami kecederaan walaupun tangannya diikat dan mulut disumbat kain batik manakala anak-anaknya juga tidak diapa-apakan,” ujarnya.
Sementara itu, kedua-dua beradik tersebut yang tidak diwakili peguam memohon hukuman ringan kerana mempunyai ramai tanggungan termasuk tiga adik yang masih bersekolah.
Bagaimanapun, Timbalan Pendakwa Raya Noorhani Muhmmed Ayub memohon mahkamah mempertimbang kepentingan awam bahawa ketiga-tiganya menyamar sebagai penguat kuasa DBKL dan menyamun mangsa.
Mereka didakwa mengikut Seksyen 395 Kanun Keseksaan dibaca bersama Seksyen 397 yang memperuntukkan penjara maksimum 20 tahun dan sebatan. – KOSMO! ONLINE


Ronaldo dihadiahkan jam tangan RM3.3 juta kerana berpindah ke Arab Saudi
Oleh KOSMO!

27 Januari 2023, 7:00 pm
LONDON – Bintang bola sepak Portugal, Cristiano Ronaldo dianugerahkan seutas jam tangan unik bernilai £630,000 (RM3.3 juta) sebagai pengiktirafan atas perpindahannya ke kelab Arab Saudi, Al-Nassr, lapor portal berita MailOnline semalam.
Penyerang itu telah menyelesaikan perjanjian bernilai £175 juta (RM916 juta) setahun untuk berpindah ke Asia Barat bulan ini, dua bulan selepas kontraknya dengan Manchester United ditamatkan selepas temu bual yang mengejutkan kelab itu dengan pengacara popular Britain, Piers Morgan.
Ronaldo, 37, dihadiahkan dengan jam tangan Jacob and Co yang bernilai tinggi untuk meraikan perpindahannya ke kelab itu.
Jam tangan itu bertemakan Arab Saudi dan dihiasi  warna hijau tua untuk mewakili bendera negara dan agama utamanya, Islam. Ia mempunyai 338 batu permata yang sangat jarang ditemui dan tertanam di dalamnya serta emas putih seberat 18 karat.
Jam mewah itu memiliki saiz 47 milimeter (mm) kali 15.85mm bersama tali kulit hijau buaya.
Bekas bintang kelab bola sepak Real Madrid dan Juventus itu turut mempamerkan jam tangan tersebut yang dihasilkan daripada 216 komponen berbeza, 27 permata serta dalam catatan Instagramnya.

Berbanding zamrud iaitu batu berharga hijau tradisional, jam tangan itu mengandungi tsavorite, iaitu batu lut sinar paling mahal yang lebih berkilauan berbanding zamrud dan berharga tinggi. – Agensi


PTPTN, IIUM tingkatkan kesedaran menabung
Oleh NUR HUDA MUSA

27 Januari 2023, 7:59 pm
PETALING JAYA – Perbadanan Tabung Pendidikan Tinggi Nasional (PTPTN) dan International Islamic University Malaysia (IIUM) hari ini telah memeterai Memorandum Persefahaman (MoU) bagi meneroka peluang dalam meningkatkan kesedaran berhubung kepentingan menabung.
MoU itu turut mengetengahkan Skim Simpanan Pendidikan Nasional (Simpan SSPN) dan bayaran balik pinjaman PTPTN untuk menjamin masa depan pendidikan anak-anak.
PTPTN dalam satu kenyataan berkata, majlis menandatagani MoU tersebut telah diadakan di IIUM Kampus Gombak, Kuala Lumpur yang disempurnakan oleh Rektor IIUM, Prof. Emeritus Tan Sri Datuk Dzulkifli Abdul Razak manakala PTPTN diwakili oleh Ketua Eksekutif PTPTN, Ahmad Dasuki Abdul Majid.
“Melalui kerjasama strategik ini, kedua-dua pihak bersetuju untuk mengadakan hubungan dan kerjasama dalam membudayakan amalan penabungan, meningkatkan kefahaman dan kesedaran pelajar tentang bayaran balik pinjaman dan memperkasakan pembangunan penyelidikan serta pendidikan tinggi dalam melahirkan graduan yang berkualiti.
“Sebagai peneraju tabung pendidikan tinggi negara, misi utama PTPTN ialah menggalakkan masyarakat memulakan simpanan dari seawal usía satu hari, sekali gus mengurangkan kebergantungan kepada pinjaman,” katanya di sini hari ini.
Justeru itu katanya, kerjasama dengan IIUM sangat dialu-alukan dalam meningkatkan kesedaran pelajar tentang kepentingan perancangan kewangan yang baik sekali gus dapat mengelak keberhutangan melampau di usia muda serta membantu dalam pembentukan sahsiah dan akhlak yang baik pada masa depan.

PTPTN dan IIUM bersetuju untuk bekerjasama merangkumi pelbagai skop antaranya membudayakan penabungan Simpan SSPN bagi seluruh warga IIUM serta membangunkan penyelidikan dan pembangunan agar idea-idea baharu dapat ditingkatkan berkaitan kefahaman pelajar terhadap bayaran balik pinjaman dan kepentingan penabungan.
Selain itu, meningkatkan kemahiran dan pengetahuan graduan yang berkualiti agar berupaya memenuhi keperluan industri, menjalinkan jaringan kerjasama di dalam meningkatkan kesejahteraan rakyat melalui tanggungjawab sosial korporat antara PTPTN dan IIUM, penyampaian informasi atau promosi PTPTN menerusi billboard di premis IIUM dan jaringan program kerjasama dengan alumni IIUM.
“Dalam aspek bayaran balik pinjaman, PTPTN sentiasa komited untuk memastikan para peminjam PTPTN dapat melaksanakan tanggungjawab bayaran balik dengan konsisten.
“PTPTN optimis dengan bantuan galakan dari pihak universiti, PTPTN dapat mendekati para peminjam dan melaksanakan pelbagai program secara bersama untuk meningkatkan kesedaran mereka tentang kepentingan bayaran balik pinjaman,” katanya.
Sehingga 31 Disember 2022, PTPTN telah membantu seramai 57,954 pelajar yang mengikuti pengajian di IIUM dalam pelbagai bidang melalui pemberian pinjaman pendidikan sekali gus memberi peluang kejayaan kepada mereka. – KOSMO! ONLINE


PenMutiara tolak tawaran ex-gratia, bantuan bot kerajaan negeri
Oleh SAFINA RAMLI

27 Januari 2023, 6:37 pm
GEORGE TOWN – Persatuan Nelayan Negeri Pulau Pinang (PenMutiara) kekal pendirian menolak tawaran bayaran ex-gratia serta bantuan bot berserta enjin kepada nelayan tahap satu dengan dua daripada kerajaan negeri Pulau Pinang dan SRS Consortium Sdn. Bhd.
Pengerusinya, Ibrahim Che Rose berkata, pihaknya berpendapat tawaran tersebut adalah berniat tidak baik selain memecah-belahkan ahli Persatuan Nelayan Kawasan Pulau Pinang Selatan (PNKPPS) yang menolak projek Penang South Island (PSI).
“Kami mengutuk percubaan kerajaan negeri dan SRS Consortium Sdn. Bhd. untuk memecah belahkan nelayan dengan mengelirukan mereka dengan tawaran sebegini.
“Kami sekali lagi memberitahu dengan jelas bahawa kami menolak segala tawaran daripada kerajaan negeri dan SRS Consortium serta berpendirian teguh bahawa kami tidak akan menerima projek PSI ini,” katanya dalam sidang akhbar di sini hari ini.
Kerajaan negeri Pulau Pinang menerusi Skim Sosial Impact Management Plan (SIMP) telah menawarkan bayaran ex-gratia dan bantuan bot serta enjin kepada nelayan yang bakal terkesan dengan projek PSI.
Nelayan tahap satu dan dua di kawasan yang bakal dibangunkan PSI ditawarkan bayaran ex-gratia berjumlah antara RM20,000 hingga RM5,400 serta bantuan bot dan enjin serta pembinaan jeti nelayan lengkap bersama kemudahan, program pendidikan dan lain-lain.

Menurut Ibrahim, usaha kerajaan negeri menerusi tawaran sebegitu didakwa bertujuan mempengaruhi proses penilaian Laporan Penilaian Impak Alam Sekitar (EIA) yang sedang dilakukan oleh Jabatan Alam Sekitar (JAS).
“Selain itu, tawaran tersebut tidak mengambil kira kerosakan sumber perikanan di kawasan tambak laut yang merupakan ekosistem sensitif dan tidak boleh digantikan buat selamanya.
“Apa gunanya bot-bot besar diberikan kepada nelayan sekiranya sumber perikanan berkurangan akibat projek PSI ini,” katanya.
Beritahunya, pihaknya juga telah menghantar surat rasmi untuk mengadakan perjumpaan dengan Perdana Menteri, Datuk Seri Anwar Ibrahim bagi memohon bantuan agar projek PSI itu dibatalkan.
“Kami hanya menunggu masa sahaja untuk berjumpa dengan Anwar bagi berbincang mengenai projek inindan pendirian kami tetap sama bahawa PSI harus dibatalkan.
“Perdana Menteri sebelum ini menyatakan bahawa projek-projek mega seperti PSI harus dibatalkan bagi melindungi sumber dan kami berharap Perdana Menteri menunaikan janji,” tambahnya. – KOSMO! ONLINE


Dakwaan ditipu dan didera di Kemboja hanyalah rekaan semata-mata
Oleh AMREE AHMAD

27 Januari 2023, 9:05 pm
SEPANG – Kisah penderitaan ramai mangsa kes sindiket penipuan tawaran pekerjaan di Kemboja rupa-rupanya didapati bukan asli, tetapi cerita sedih yang sengaja direka sendiri.
Perkara itu didedahkan Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan hasil lawatan ke Kemboja sejak Selasa lalu yang berakhir hari ini.
Malahan ujarnya, ada mangsa terbabit setelah diselamatkan dan dihantar pulang ke tanah air kemudian dikesan pergi balik ke negara itu untuk kembali bekerja sebagai ‘scammer’.
“Saya pun amat terkejut kerana hasil siasatan pihak Kemboja sendiri mendapati mangsa sebetulnya bukan pun kes pemerdagangan manusia,” katanya pada sidang akhbar di sini hari ini.
Terdahulu, beliau mengiringi lima mangsa diselamatkan kerajaan Kemboja yang berusia dari 16 tahun hingga 42 tahun di Lapangan Terbang Antarabangsa Kuala Lumpur (KLIA).
Uniknya, mereka berjaya dibebaskan daripada depoh tahanan imigresen di sana dalam masa cuma kurang 24 jam berbanding tempoh sebenar paling minimum lebih satu bulan.

Ia hasil perbincangan beliau bersama-sama pihak polis dan imigresen di negara itu yang juga disertai oleh Duta Besar Malaysia ke Kemboja, Datuk Eldeen Husaini Mohd. Hashim.
Mengulas lanjut, Abd. Jalil berkata, hasil pertemuan mesra itu menyaksikan setakat semalam, 116 mangsa berjaya diselamatkan dengan tinggal 29 orang masih terkandas di sana.
“Walau bagaimanapun, kita berasa ralat kerana pihak Kemboja mengakui kecewa apabila menjelaskan dakwaan konon ada mangsa diseksa sebagai amat tidak berasas,” katanya.
Dalam nada kesal, beliau mendedahkan senario individu itu setelah diselamatkan kemudian memberitahu kisah sebenar mereka bukanlah menjadi mangsa jenayah penipuan kerja.
Sebaliknya ada yang berhutang amat banyak ekoran bermain judi di pusat kasino di sana selain ada mahu diselamatkan kerana tidak mampu membayar hutang kepada ‘ah long’.
Ujarnya, ada yang memang didapati bekerja sebagai ‘scammer’ di sana, tetapi tidak dapat mencapai sasaran jualan yang ditetapkan dan mereka sebenarnya tidak pernah diseksa.
Begitu juga tambah Abd. Jalil, ada mangsa itu enggan tinggal di asrama pekerja, namun menetap di pelbagai hotel di Kemboja dan kemudian tidak dapat membayar bil dikenakan.
Justeru, kerajaan Kemboja menyifatkan laporan tular segelintir media di Malaysia yang lebih memperbesarkan isu mangsa kononnya diseksa sebagai tidak tepat dan mengelirukan.
“Secara jujur, pihak sana hairan kerana rakyat negara itu tidak sabar mahu kerja di negara kita yang lebih baik tetapi pelik ada pula warga Malaysia hendak kerja di sana,” katanya. – KOSMO! ONLINE


Khutbah Jumaat jadi platform segarkan pemikiran isu berkaitan syiar Islam
Oleh MOHD YUNUS YAKKUB

27 Januari 2023, 8:45 pm
SHAH ALAM – Sultan Selangor, Sultan Sharafuddin Idris Shah mahu khutbah Jumaat menjadi antara plaftrom wajib bagi umat Islam di negara ini untuk merangsang dan menyegarkan kembali pemikiran mereka mengenai isu-isu berkaitan syiar Islam.
Sultan Sharafuddin turut menzahirkan penghargaan dan memberi kredit kepada barisan Ahli Jawatankuasa Khutbah dan Panel Khutbah Negeri Selangor bagi tahun 2021-2023 yang telah menghasilkan teks-teks khutbah Jumaat yang amat baik dan cemerlang sejak tahun lalu.
“Topik yang dipilih serta isi kandungan khutbah-khutbah Jumaat yang disampaikan setiap minggu amat bertepatan dan sesuai dengan situasi semasa.
“Malah, ada kaitan dengan isu-isu yang sedang didepani oleh umat Islam dan masyarakat di negara ini.
“Beta berpandangan isi kandungan khutbah Jumaat yang difokuskan juga adalah padat, tepat dan mudah difahami oleh masyarakat dengan penggunaan bahasa yang ringkas dan jelas,” titahnya menerusi Facebook Selangor Royal Office, hari ini.
Antara tajuk-tajuk yang menyentuh tentang hal-hal semasa yang pernah diketengahkan dalam khutbah Jumaat seperti Bahana Nikah Sindiket, Rasuah, Bahaya Pemikiran Islam Liberal, Kewajipan Mengundi Dalam Pilihanraya, Banggakah Kita Jadi Tukang Viral Fitnah di Media Sosial serta Sultan Adil dan Bijak Dambaan Rakyat.

Sultan Sharafuddin bertitah, lazimnya akan disembah maklum dengan isi kandung beberapa hari sebelum sehingga membuatkan baginda sendiri teruja menantikan kupasan tajuk-tajuk yang dipilih.
Justeru, Sultan Sharafuddin berharap Ahli Jawatankuasa Khutbah Negeri Selangor yang dipengerusikan Datuk Salehuddin Saidin serta Panel Khutbah yang dipengerusikan oleh Pengarah Jabatan Agama Islam Selangor (JAIS), Datuk Mohd. Shahzihan Ahmad akan meneruskan momentum cemerlang ini.
“(Ini termasuk) dalam menampilkan dengan tajuk, naratif dan isi kandungan khutbah Jumaat yang relevan dengan keadaan semasa,” titahnya. – KOSMO! ONLINE


Warga emas maut kerana hutang RM250
Oleh TUAN NURHIDAYAH TUAN AB.GHANI

27 Januari 2023, 8:52 pm
KUALA LUMPUR – Seorang lelaki warga emas ditahan selepas dipercayai terbabit kes pergaduhan sehingga mengakibatkan kematian seorang lelaki berhampiran sebuah kedai makan Jalan Prima 2, Metro Prima, Kepong, di sini, pagi tadi.
Ketua Polis Daerah Sentul, Asisten Komisioner Beh Eng Lai berkata, pihaknya menerima panggilan daripada pengadu lelaki berusia 48 tahun berhubung pergaduhan berkenaan sekitar pukul 7.30 pagi.
“Hasil siasatan awal mendapati satu pergaduhan di antara dua orang lelaki tempatan berlaku kira-kira pukul 6.45 pagi di hadapan sebuah kedai makan.
“Mangsa berusia 73 tahun itu dipukul oleh suspek berusia 63 tahun dengan menggunakan sebuah kerusi plastik, manakala mangsa membalas serangan dengan menggunakan sebatang rod kabel,” jelasnya dalam kenyataan hari ini.
Bagaimanapun, pergaduhan tersebut berjaya dileraikan oleh beberapa anggota RELA yang berada di sekitar kawasan kejadian.
“Mangsa beredar dengan berjalan kaki dan rebah seterusnya meninggal dunia di tepi jalan, kira-kira 100 meter dari lokasi pergaduhan berlaku.

“Sehubungan itu, kita telah menahan suspek pada pukul 11 pagi tadi, ketika dia hadir di Balai Polis Kepong untuk membuat laporan berkenaan pergaduhan tersebut,” katanya.
Jelasnya lagi, suspek dan mangsa merupakan kawan lama manakala, punca pergaduhan dipercayai disebabkan oleh masalah hutang sebanyak RM250 yang mana suspek gagal menjelaskan hutang terbabit.
“Suspek tidak mempunyai sebarang rekod jenayah lampau dan akan direman esok untuk membantu siasatan.
“Kes disiasat mengikut Seksyen 302 Kanun Keseksaan kerana kesalahan membunuh,” ujarnya.
Dalam pada itu, pihak polis juga menyeru orang ramai yang mempunyai sebarang maklumat berkaitan kes terbabit untuk menghubungi Bilik Gerakan Ibu Pejabat Daerah (IPD) Sentul di talian 03-40482206 bagi membantu siasatan. – KOSMO! ONLINE


Penduduk terkejut temui ‘pocong’ dalam kubur manusia
Oleh KOSMO!

27 Januari 2023, 7:30 pm
JAKARTA –  Orang ramai dikejutkan dengan penemuan bungkusan berbentuk ‘pocong’ di dalam beberapa kubur yang digali semula di Cianjur, Jawa Barat, lapor laman berita Suara.com.
Kubur-kubur itu tidak mengandungi mayat manusia, tetapi sejumlah objek yang dibalut menggunakan kain kafan untuk ritual ajaran sesat.
Gambar memaparkan penemuan ‘pocong’ itu dimuat naik dalam akaun Instagram @andreli_48. Setelah diperiksa, kain kafan itu hanya mengandungi senjata tajam dan skru.
Berdasarkan akaun itu, pemilik kubur tersebut merupakan pasangan suami isteri bernama AS dan SK. Kira-kira enam kubur dirobohkan di dua kampung di Daerah Leles, Cianjur, Jawa Barat.
Kes itu terbongkar selepas penduduk mengesyaki sepasang suami isteri telah memindahkan salah satu kubur ke kampung lain.
Salah satu kubur didakwa mengandungi mayat anak pasangan itu yang meninggal dunia akibat keguguran.

Hantaran itu mendapat perhatian netizen di ruangan komen.
“Hapuskan syirik, syirik adalah dosa yang paling besar dan tentunya mengundang kemurkaan Allah,” komen seorang netizen.
“Zaman sudah maju, tetapi pemikiran manusia masih belum berkembang,” komen netizen lain. – Agensi


Polis Thailand nafi peras ugut aktres Taiwan
Oleh KOSMO!

27 Januari 2023, 8:00 pm
BANGKOK – Pelakon Taiwan, Charlene An berkata bahawa dia dan rakan-rakannya menjadi mangsa peras ugut polis pada awal bulan ini ketika bercuti di Bangkok, lapor portal berita The Nation Thailand hari ini.
Dalam kejadian itu, aktres berkenaan mendakwa, polis bertindak memberhentikan teksi yang dinaiki mereka di sebuah pusat pemeriksaan berhampiran Kedutaan China di Ratchadaphisek Road pada malam 4 Januari lalu.
Polis kemudian menahan kumpulannya selama dua jam dan akhirnya membebaskan dia dan rakan-rakannya sebagai balasan selepas mereka membayar sebanyak 27,000 baht (RM3,476).
Bagaimanapun, seorang pegawai tinggi Polis Metropolitan, Timbalan Komisioner Samroeng Suanthong berkata, beliau telah berbincang mengenai kejadian itu dengan enam anggota polis terbabit di Balai Polis Huai Khwang.
Katanya, pegawai polis yang terbabit mengaku telah mencabar kumpulan pelakon Taiwan itu berhubung pasport mereka tetapi menegaskan mereka tidak mengambil wang tunai daripada aktres berkenaan dan rakan-rakannya.
Samroeng berkata, enam anggota polis itu mengalami kesukaran untuk berkomunikasi dengan pelancong Taiwan itu dan terpaksa menggunakan bahasa Inggeris dan isyarat tangan kerana kumpulan itu hanya bercakap dalam bahasa Mandarin.

“Pelakon itu kelihatan mabuk dan tidak mempunyai pasport,” katanya sambil menambah, polis akhirnya memutuskan untuk melepaskan kumpulan itu kerana mereka tidak dianggap berbahaya.
Samroeng berkata pegawai itu juga memberi amaran kepada pelakon itu bahawa rokok elektronik yang digunakannya adalah dilarang di Thailand tetapi tidak mendendanya.
Beliau berkata, kini sukar untuk memanggil pelakon Taiwan itu untuk memberikan ceritanya tetapi menjelaskan polis masih mencari petunjuk daripada rakaman sistem televisyen litar tertutup (CCTV).
Pegawai itu juga mengesahkan bahawa kejadian tersebut telah merosakkan reputasi polis tetapi enggan menyatakan sama ada ia telah menghakis keyakinan terhadap sektor pelancongan Thailand. – Agensi


Pembersihan dalam UMNO, nasib beberapa pemimpin akan diketahui
Oleh Abdul Rahman Razali

27 Januari 2023, 7:10 pm
Pembersihan dalam UMNO, nasib beberapa pemimpin akan diketahui | 15 MINIT MMTV 27 JANUARI 2023.


Suami kapak kepala isteri kerana cemburu buta
Oleh KOSMO!

27 Januari 2023, 8:30 pm
JAKARTA – Seorang suami sanggup mencederakan kepala isterinya dengan menggunakan sebilah kapak kerana cemburu buta di Kabupaten Tangerang, lapor portal berita merdeka.com semalam.
Menurut kenyataan pegawai polis Tangerang, Zain Dwi Nugroho, berikutan itu si isteri mengalami kecederaan serius di kepala, lengan dan jari manis kirinya putus.
Setelah mendapat laporan tindakan kekerasan ke atas seorang isteri, anggota-anggota polis bergegas ke tempat kejadian dan menangkap si suami dan menurut Zain, barang bukti yang dirampas ialah sebilah kapak, pisau dan gunting daripada tangan pelaku.
Selepas menyerang isteri, si suami bertindak mencederakan diri sendiri dengan menggunakan pisau dan gunting sebelum menjalani rawatan perubatan di sebuah hospital.
Dalam pada itu, portal berita BantenNews.co.id melaporkan kejadian tersebut berpunca daripada tindakan isterinya yang ketawa sambil berbual dalam ruangan sembang dengan seorang lelaki lain.
Menurut Zain, si suami itu akan didakwa kerana melakukan keganasan rumah tangga, – Agensi


Hulk Hogan minta bantuan netizen selepas kehabisan tisu tandas
Oleh KOSMO!

27 Januari 2023, 6:00 pm
WASHINGTON – Lagenda World Wrestling Entertainment (WWE), Hulk Hogan mengejutkan peminat apabila meminta bantuan ketika menghadapi masalah di dalam tandas, lapor akhbar Daily Star semalam.
Lelaki berusia 69 tahun itu dilaporkan kehabisan tisu tandas dan meminta bantuan pengikutnya di laman Twitter. Adegan pelik itu dilaporkan berlaku kira-kira pukul 5.37 petang (waktu tempatan).
“Help (Tolong),” demikian ciapan pertamanya.
Kira-kira 13 minit kemudian, Hogan menulis: “Saya kehabisan tisu tandas, tolong!!!!!!!”
Ciapan itu dipadamkan tidak lama selepas itu dan tiada komen lanjut daripada Hogan atau pengesahan sama ada dia telah mendapat bantuan.
Pakar gusti, David Bixenspan menulis: “Ini adalah perkara paling indah yang pernah saya lihat.

“Saya tidak menyangka Hulk Hogan akan memuat naik ciapan teks dan memohon untuk mendapatkannya kertas tandas ketika menghadapi masalah di dalam bilik air,” katanya. – Agensi


Penarikan permohonan semakan kes Batu Puteh tidak wajar
Oleh EDDY AQMAL MOHAMED HAMIDI

27 Januari 2023, 5:18 pm
PUTRAJAYA – Kerajaan berpendapat bahawa tindakan untuk menarik balik kedua-dua Permohonan Semakan ke atas keputusan kes Pulau Batu Puteh, Batuan Tengah dan Tubir Selatan serta Permintaan Tafsiran ke atas keputusan yang sama adalah tidak teratur dan tidak wajar.
Peguam Negara, Tan Sri Idrus Harun berkata, pandangan tersebut adalah susulan pembentangan Laporan Pasukan Petugas Khas Semakan Undang-Undang Kes Kedaulatan Batu Puteh, Batuan Tengah dan Tubir Selatan (Pasukan Petugas Khas) di Mesyuarat Jemaah Menteri pada 11 Januari lalu.
“Walau bagaimanapun, kerajaan menghormati keputusan Mahkamah Keadilan Antarabangsa dalam kes ini yang diputuskan pada 23 Mei 2008 lalu dan Jabatan Peguam Negara sedang mengkaji syor-syor yang dibuat oleh Pasukan Petugas Khas tersebut.
“Ia termasuklah isu berkaitan dengan ‘tort misfeasans’ dan akan mengambil tindakan yang perlu bagi melaksanakan keputusan yang dibuat oleh Jemaah Menteri,” katanya menerusi satu kenyataan hari ini.
Terdahulu, pada pada 15 Oktober 2022, bekas Perdana Menteri, Tun Dr. Mahathir Mohamad memaklumkan keputusan penarikan balik permohonan semakan dan pentafsiran penghakiman pada 2018 melibatkan Batu Puteh dibuat atas nasihat pegawai dilantik iaitu bekas Peguam Negara, Tan Sri Mohamed Apandi Ali.
Tun Mahathir juga mendakwa, pelantikan Mohamed Apandi sebagai Pengerusi Jawatankuasa Kecil Tort of Misfeasance di Jabatan Peguam Negara dilihat mempunyai konflik berkepentingan.

Mengulas lanjut, Idris berkata, isu Batu Puteh merupakan isu yang sangat penting kerana ia melibatkan kepentingan strategik dan kedaulatan negara.
“Dalam hal ini, kerajaan akan terus memastikan kepentingan dan kedaulatan Malaysia sentiasa dilindungi dan terpelihara,” tegas beliau. – KOSMO! ONLINE